Internet Dzi Video Ƒotsiãɖenuwo | TV.JW.ORG | Mɔfiame\nJW Broadcasting Dzi Nuwo\nInternet Dzi JW Nyakakadɔwɔƒe\nAle Si Nàkpɔ Video Ƒotsiãɖenuwo Le TV.JW.ORG\nAle Si Nàkpɔ Video Si Nèdi Le TV.JW.ORG\nAle Si Nàse Odiowo Le TV.JW.ORG\nWò Kɔmpiuta, Tablɛt Alo Asitelefon Ƒe Tiatiawɔƒea Zazã\nNya Siwo Amewo Biana Edziedzi—JW Broadcasting (Le Internet Dzi)\nJW Nyakakadɔwɔƒe Zazã Le Roku Dzi\nJW Nyakakadɔwɔƒea Dada Ðe Roku Dzi\nKpɔ Video Ƒotsiãɖenuwo Le Roku Dzi\nKpɔ Video Si Nèdi Le Roku Dzi\nAle Si Nàse Odiowo Le Roku Dzi\nNya Siwo Amewo Biana Edziedzi—JW Broadcasting (Roku)\nNya Siwo Amewo Biana Edziedzi—JW Broadcasting (Apple TV)\nNya Siwo Amewo Biana Edziedzi—JW Broadcasting (Fire TV)\nTV.JW.ORG ƒe akpa si nye Video Ƒotsiãɖenuwo wɔa dɔ ko abe ale si televisiondɔwɔƒewo wɔa dɔ ene le mɔ sia nu be video hatsotso geɖewo nɔa wo edzi. Tia hatsotso ɖeka ne nàkpɔ nyakakadɔwɔƒea ƒe videowo. Ne èdi be yeanɔ asi trɔm le videoawo ŋu ne yele wo ƒom (si fia be nàte ŋu akpɔ video aɖe tso eƒe gɔmedzedze, ayi megbe, ayi ŋgɔ, alo atɔe sẽe) la, ke yi akpa si nye Video Si Nèdi.\nZɔ ɖe mɔfiame siwo gbɔna dzi ne èdi be yeakpɔ video ƒotsiãɖenuwo:\nAle Si Nàkpɔ Video Ƒotsiãɖenuwo Le Kɔmpiuta Dzi\nAle Si Nàkpɔ Video Ƒotsiãɖenuwo Le Tablɛt Kple Asitelefon Dzi\nAle Si Nàtia Videowo Ƒe Hatsotso Bubu Le Kɔmpiuta Alo Tablɛt Dzi\nAle Si Nàtia Videowo Ƒe Hatsotso Bubu Le Asitelefon Deŋgɔwo Dzi\nAle Si Nàkpɔ Nu Siwo Le Hatsotsowo Ƒe Ðoɖowɔɖi La Me\nZi Video Ƒotsiãɖenuwo dzi, eye videowo ƒe hatsotso aɖe si woɖo ɖi la adze ƒoƒo gɔme.\nNe èdi be videoa neʋu gbadza la, zi Ʋui Gbadza ƒe dzesi si le video-ƒonua dzi la dzi.\nNe èdi be wòagbugbɔ ayi eƒe lolome xoxotɔ me la, zi Escape alo Échap dzi alo tsɔ nutianua ɖo videoa dzi eye nàzi Lolome Xoxotɔ ƒe dzesia dzi.\nNe èdi be yeatia video ƒe kɔ̀kɔme bubu la, tsɔ kɔmpiuta ƒe nutianua ɖo videoa dzi, eyome nàtsɔe ɖo Video Ƒe Tiatiawɔƒe ƒe dzesia dzi eye nàtia kɔ̀kɔme si nèdi. (De Dzesii: Nu sia mewɔa dɔ le internet-ʋunu aɖewo me o.)\nDe Dzesii: Videoawo ƒe kɔ̀kɔme ƒe xexlẽdzesi si lolo wu fia be wonye video siwo kɔ̀ wu, eye ehiã be internet-kadodo si le mɔ̃a dzi la nanɔ dɔ wɔm nyuie hafi nàte ŋu aƒo video siawo. Tia esi awɔ dɔ nyuie le wò internet-kadodo ƒe dɔwɔwɔ kple mɔ̃a ƒe kekeme nu. (Ne èdi numeɖeɖe bubuwo la, kpɔ nyati si nye Wò Kɔmpiuta, Tablɛt Alo Asitelefon Ƒe Tiatiawɔƒea Zazã.)\nNe èdi be yeatrɔ asi le gbea ƒe sesẽme ŋu la, zi videoƒonu si le wò kɔmpiuta, asitelefon alo tablɛt dzi la ƒe Gbeɖiɖitrɔƒe ƒe dzesi la dzi. He gbeɖiɖitrɔƒea ƒe kpevi nogoe yi dzime alo anyime nàtsɔ atrɔ gbea ƒe sesẽme.\nNe èzi Ƒoe Tso Gɔmedzedzea dzi la, adzo le akpa si nye Video Ƒotsiãɖenuwo ahakplɔ wò ayi video ma ke gbɔ le akpa si nye Video Si Nèdi.\nAɖaŋuɖoɖo: Yi Tiatiawɔƒe la ne nàtia videowo ƒe hatsotso si anɔ ʋuʋum gbã ne èle video siwo le Video Ƒotsiãɖenuwo ƒom le wò kɔmpiuta dzi.\nNe èle video ƒotsiãɖenuwo ƒe hatsotso aɖe kpɔm ɣeyiɣi didi aɖe eye mètrɔ hatsotsoa o la, videoa atɔ eye gbedeasi aɖe adze si me woabia wò le be ɖe nègakpɔtɔ le videoa kpɔm mahã. Susu si tae nye be video ƒotsiãɖenuwo ƒe hatsotso ɖe sia ɖe ƒoƒo gblẽa ga geɖe, evɔ mímadi be míayi edzi anɔ wo ƒom ne ame aɖeke mele wo kpɔm o. Ne ègakpɔtɔ le videoa kpɔm la, ke zi Ɛ̃ dzi ne wòayi video si kpɔm nèle la ƒoƒo dzi na wò.\nDe Dzesii: Vovototo suesue aɖewo nɔa ale si video ƒotsiãɖenuwo wɔa dɔe le asitelefon deŋgɔawo kple tablɛtwo dzi la dome le woƒe kekeme kple mɔ̃dziɖoɖo si le wo dzi la nu. Vovototo siawo dometɔ aɖewo dze le mɔfiame siwo gbɔna la me.\nNe tablɛt zãm nèle la, zi Video Ƒotsiãɖenuwo ƒe dzesia dzi. Videowo ƒe hatsotso ɖoɖi, si fia hatsotso si woɖo ɖi be wòanɔ ʋuʋum la, aʋu.\nLe asitelefon deŋgɔwo dzi la, zi Edzinuwo ƒe dzesia dzi. Zi Video Ƒotsiãɖenuwo dzi ne wòaʋu videowo ƒe hatsotsoa, eye zi Aŋutrɔvi Yianyime dzi le akpa si nye Video Ƒotsiãɖenuwo ƒe ɖusime eye nàtia videowo ƒe hatsotso si nèdi.\nZi Ƒoe dzi ne videoa nadze ƒoƒo gɔme.\nNe èdi be videoa nakeke la, zi videoa dzi enumake zi eve, eye nàzi Ʋui Gbadza ƒe dzesia dzi.\nDe Dzesii: Ne videoa keke la, àte ŋu akpɔ videoƒonua ƒe dzesi siwo nàte ŋu azã atsɔ atɔ videoa, aƒoe, ana wòayi ŋgɔ alo megbe, gake ate ŋu adzɔ be ne èzi nu siawo dzi la, womawɔ dɔ o.\niOS: Ne èdi be videoa negaɖo eƒe lolome xoxotɔ me la, te asi ɖe videoa ƒe afi aɖe dzi eye nàtia Lolome Xoxotɔ ƒe dzesia alo Wɔe ƒe dzesia dzi.\nAndroid: Ne èdi be videoa negaɖo eƒe lolome xoxotɔ me la, te asi ɖe videoa ƒe afi aɖe dzi eye nàzi Yi Megbe ƒe dzesi si le Android dzi la dzi.\nWindows Mobile: Ne èdi be videoa negaɖo eƒe lolome xoxotɔ me la, te asi ɖe videoa ƒe afi aɖe dzi eye nàzi Yi Megbe ƒe dzesi si le edzi la dzi.\nDe Dzesii: Videoawo ƒe kɔ̀kɔme ƒe xexlẽdzesi siwo lolo wu fia be wonye video siwo kɔ̀ wu, eye ehiã be internet-kadodo si le mɔ̃a dzi nanɔ dɔ wɔm nyuie hafi nàte ŋu aƒo video siawo. Tia esi awɔ dɔ nyuie le wò internet-kadodoa ƒe dɔwɔwɔ kple mɔ̃a ƒe kekeme nu. (Ne èdi numeɖeɖe bubuwo la, kpɔ nyati si nye Wò Kɔmpiuta, Tablɛt Alo Asitelefon Ƒe Tiatiawɔƒea Zazã.)\nNe èdi be yeakpɔ video siwo akplɔe ɖo la, ke zi Hatsotsowo Ƒe Ðoɖowɔɖi la dzi. Le tablɛt kple asitelefon suewo dzi la, ahiã be nàyi gɔme hafi akpɔ wo.\nAɖaŋuɖoɖo: Yi Tiatiawɔƒe la nàtia videowo ƒe hatsotso si anɔ ʋuʋum gbã ne èle video siwo le Video Ƒotsiãɖenuwo ƒom le wò kɔmpiuta dzi.\nNe video si le ƒoƒom le eƒe lolome xoxotɔa me (si fia be meʋu gbadza o) la, videowo ƒe hatsotso siwo li adze le ete. Zi hatsotsoa ƒe ŋkɔ dzi ne wòaʋu hatsotso ma na wò.\nLe kɔmpiutawo alo tablɛtwo dzi la, hatsotsoawo ƒe ŋkɔ adze le video si le ƒoƒom te. Mɔ̃a ŋutɔ atia Video si le ƒoƒom ƒe hatsotsoa xoxo, eye fli blɔ aɖe anɔ hatsotsoa ƒe ŋkɔa tame.\nZi Aŋutrɔvi Yimiame kple Aŋutrɔvi Yiɖusime ƒe dzesia dzi ne nàkpɔ hatsotso bubuwo. Zi hatsotsoa ƒe ŋkɔ dzi ne wòaʋu hatsotso ma na wò.\nNe kɔmpiuta dzie la, hatsotso yeye si nètia la ƒe videoa adze ƒoƒo gɔme enumake. Le tablɛt siwo nye iOS kple Android dzi la, ahiã be nàzi Ƒoe dzi hafi wòadze ƒoƒo gɔme.\nNe video aɖe le ƒoƒom le eƒe lolome xoxotɔ me (si fia be meʋu gbadza o) la, hatsotso siwo li ƒe ŋkɔwo adze le ete. Zi hatsotsoa ƒe ŋkɔ dzi ne wòaʋu hatsotso ma na wò.\nNe wotrɔ asitelefon deŋgɔ la ɖe eƒe lɔbɔe me la, videowo ƒe hatsotsoawo adze le fli aɖe si dzɔ kã dzi. Fli blɔ aɖe anɔ hatsotso si nètia la ƒe ŋkɔ tame. Zi Aŋutrɔvi Yianyime ƒe dzesia dzi le hatsotso aɖe ƒe ŋkɔ ƒe ɖusime, eye video si le ƒoƒom la adze. Hee yi gɔme ne nàkpɔ video siwo akplɔe ɖo, ɣeyiɣi si ɖe sia ɖe axɔ, game si woadze ƒoƒo gɔme.\nZi Aŋutrɔvi Yidzi la dzi ne hatsotsoawo ƒe ŋkɔwo nabu.\nZi hatsotso aɖe ƒe ŋkɔ dzi ne wòatiae, eye nàzi Ƒoe dzi ne wòadze hatsotso ma ƒe videowo ƒoƒo gɔme.\nLe kɔmpiuta kple tablɛtwo dzi la, Hatsotsowo Ƒe Ðoɖowɔɖi dzena ne video la le eƒe lolome xoxotɔ me (si fia be meʋu gbadza o). Ne asitelefon deŋgɔ zãm nèle la, kpɔ Ale Si Nàtia Videowo Ƒe Hatsotso Bubu Le Asitelefon Deŋgɔwo Dzi.\nZi Hatsotsowo Ƒe Ðoɖowɔɖi la dzi ne nàkpɔ hatsotso siwo katã li, kple video siwo katã le wo dometɔ ɖe sia ɖe me.\nFoto siwo le akasa nu la dometɔ ɖe sia ɖe nye videowo ƒe hatsotso. Hatsotso si ƒe video le ƒoƒom la, adze le hatsotsoa ƒe tame. Video siwo le eme kple ɣeyiɣi si ɖe sia ɖe axɔ la siaa adze le ete.\nZi Aŋutrɔvi Yimiame alo Aŋutrɔvi Yiɖusime dzi nàkpɔ hatsotsoawo ƒe ŋkɔwo. Zi hatsotso aɖe dzi ale be hatsotsowo ƒe ɖoɖowɔɖi la nabu eye wòaʋu hatsotso si nètia la na wò.\nDe Dzesii: Game siwo woŋlɔ ɖe videoawo gbɔ le Hatsotsowo Ƒe Ðoɖowɔɖi la me be woadze egɔme la nye mia gbɔ game (efia game si le kɔmpiuta si dzi nèle nua kpɔm le la dzi). Ema fia be ame sia ame makpɔ video ɖeka ma ke le game ɖeka ma dzi o. Le kpɔɖeŋu me, ne èle video aɖe kpɔm le zã ga 7 me, eye ame aɖe hã le hatsotso ma ke kpɔm le ɣeyiɣi ma tututu me la, ame siwo le ɣedzeƒenutowo me akpɔ video ma do ŋgɔ xoxo esime wòƒo zã ga 7 le wo gbɔ. Ame siwo le ɣetoɖoƒe siwo miele ŋgɔ na gaƒoƒo ɖeka la akpɔ hatsotso ma ƒe videowo le gaƒoƒo ɖeka megbe ne eƒo zã ga 7 le wo gbɔ.\nGazi Hatsotsowo Ƒe Ðoɖowɔɖi la dzi ake ale be hatsotso ƒe ɖoɖowɔɖi la nabu ale be magaxe videoa ŋkume na wò o.\nKpɔ JW Nyakakadɔwɔƒea Le Internet Dzi


Ame Siwo Tsi Agbe Le Auschwitz Aɖu Woƒe Ðeɖekpɔkpɔ Ƒe Ƒe 70 Lia\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hungarian Indonesian Italian Japanese Kikaonde Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tagalog Tsonga Turkish Ukrainian Xhosa Yoruba Zulu\nWARSAW (VARSOVIE) le Poland (Pologne)—Le January 27, 2015 dzi la, ame akpe geɖewo aɖu ɖeɖekpɔkpɔ tso Auschwitz ƒe ƒe 70 lia. Auschwitz sia nye Germany ƒe Nazitɔwo ƒe fuwɔamegakpɔ kple amewusaɖa. Nu si tae Nazitɔwo tu fuwɔamegakpɔ dziŋɔ sia ɖoe nye be yewoazãe atsɔ atsrɔ̃ ame ƒomevi aɖewo koŋ ɖa, gake wowɔ fu Yehowa Ðasefo siwo nye dukɔ vovovowo me tɔwo hã le afi sia.\nAuschwitz-Birkenau ƒe Blemanudzraɖoƒe kple Auschwitz Dukɔwo Dome Adaŋudeha woe le ɖoɖo wɔm ɖe wɔnaa ŋu. Wokpɔ mɔ be Polandtɔwo ƒe dukplɔla Bronisław Komorowski ava wɔna la teƒe eye xexemedukɔ vovovowo hã aɖo woƒe dziɖuɖumegãwo ɖa.\nAuschwitz le Oświęcim, si nye Poland-du aɖe si Nazitɔwo xɔ le Xexemeʋa II lia me ƒe golɔgoe aɖe me. Le gɔmedzedzea me esi Germanytɔwo ɖo fuwɔamegakpɔ sia le June 1940 me la, wokplɔ Polandtɔ 700 va de ga le afi sia. Auschwitz fuwɔamegakpɔ la va keke ta kabakaba, eye wova ɖo gaxɔ gã 40 kple gaxɔ sue gbogbo aɖewo ɖe eme. Ame 20,000 aɖewo kuna le Auschwitz-Birkenau ƒe aɖiyaxɔ eneawo me gbe sia gbe. Woɖo ame miliɔn ɖeka kple akpe alafa ɖeka ya teti ɖe Auschwitz le ƒe atɔ̃ siwo wowɔ fu amewo le afi ma la me. Ame siawo dometɔ 400 kple edzivɔ nye Yehowa Ðasefowo.\nWogblɔ le Auschwitz-Birkenau ƒe Blemanudzraɖoƒea ƒe nyatakakadzraɖoƒe be: “Ŋutinyagbalẽ siwo ƒo nu tso Auschwitz Fuwɔamegakpɔa ŋu meƒo nu boo tso Yehowa Ðasefo (siwo woyɔna le asaɖa la ƒe nuŋlɔɖiwo me be [Nusrɔ̃viwo]) siwo wolé de ga le woƒe mawusubɔsubɔ ta la ŋu o, negbe nya ʋɛ aɖewo ko wogblɔ tso wo ŋu. Ehiã be míatsɔ ɖe le gamenɔla siawo hã ƒe nya me le ale si wote ŋu lé woƒe agbe nyui nɔnɔ ƒe dzidzenuwo me ɖe asi sesĩe le nɔnɔme sesẽ siwo me woto le fuwɔamegakpɔa me la ta.” Blemanudzraɖoƒea ƒe nuŋlɔɖiwo ɖee fia be Yehowa Ðasefowo nɔ gamenɔla gbãtɔ siwo woɖo ɖe Auschwitz la dome. Yehowa Ðasefo alafa geɖe siwo woɖo ɖe gaxɔ sia me la dometɔ 35 le alafa me ku tsi afi sia.\nAndrzej Szalbot (Gamenɔla–IBV 108703): Nazitɔwo lée le ƒe 1943 me eye wokplɔe yi Auschwitz fuwɔamegakpɔ me esi wògbe be yemakpɔ gome le asrafodɔ me o le dzitsinya ta ŋuti.\nNazi-dziɖuɖua tɔ ŋku Yehowa Ðasefowo le ƒe 1933 ƒe gɔmedzedze eye woxe mɔ ɖe habɔbɔ sia nu le Germany-dukɔa katã me. Ðasefoawo ƒe agbenɔnɔ kple woƒe nuwɔna mesɔ ɖe Nazitɔwo ƒe susuwo nu o. Le kpɔɖeŋu me, wobia tso amewo katã si be woagblɔ “Heil Hitler!,” gake Ðasefowo ya mate ŋu agblɔ nya sia o. Ðasefoawo bunɛ be bubu sia gbegbe dede Hitler ŋu nye nuteƒemawɔmawɔ na Mawu. Ðasefoawo gbe hã be yewomawɔ asrafodɔ aɖeke o, esia na be dziɖuɖua bua wo be wolé fu dukɔa. Andrzej Szalbot si wolé yi Auschwitz le ƒe 1943 me esime wòxɔ ƒe 19 la gblɔ be: “Woɖoa ame siwo gbe be yewomawɔ asrafodɔ o la ɖe fuwɔamegakpɔ me.” Wodoa ŋugbe na Yehowa Ðasefowo be ne wode asi agbalẽ te be yewomeganye habɔbɔa me tɔ o eye wogblɔ be Ðasefoawo ƒe nufiafiawo mesɔ o la, yewoaɖe asi le wo ŋu enumake. Aƒetɔ Szalbot gbe asidede agbalẽa te.\nWodo ŋugbe na Yehowa Ðasefowo be yewoaɖe asi le wo ŋu ne wogbe nu le woƒe xɔse gbɔ hede asi agbalẽvi aɖe si le abe esi le dzedzem le afi sia ene la te.\nWozã ŋɔŋlɔdzesi kpui si nye “IBV” na Yehowa Ðasefowo le Nazi-dziɖuɖua ƒe nuŋlɔɖiwo me. Ŋɔŋlɔdzesi sia fia Dukɔwo Dome Biblia Nusrɔ̃viwo Ƒe Habɔbɔ (eƒe Germanygbe me tɔe nye Internationale Bibelforscher-Vereinigung). Nazitɔwo bia tso Ðasefoawo si be woade dzesidevɔ dzẽ si le dzogoe etɔ̃ me ɖe woƒe gaxɔmenɔwu ŋu. Dzesi sia kpe ɖe Ðasefoawo ŋu le gakpɔa me wokpɔa wo nɔviwo dzea sii bɔbɔe. Fiẽ sia fiẽ hafi gamenɔlawo nava ƒo ƒu be woayɔ wo ŋkɔ la, Ðasefoawo kpena dea dzi ƒo na wo nɔewo. Wokpena le adzame hã dzroa Biblia me kple gamenɔla bubu siwo dzi Ðasefoawo ƒe dɔmenyonyo kple xɔse wɔ dɔ ɖo. Gamenɔla geɖewo va zu Yehowa Ðasefowo le Auschwitz fuwɔamegakpɔa me.\nLe Memleɖa, January 27, 1945 ƒe ŋdi la, Soviet-dziɖuɖua ƒe Asrafoha Dzĩ va ɖo Oświęcim. Le ɣetrɔ ga 3 la, Soviet-dziɖuɖua ƒe aʋakɔa naa ablɔɖe gamenɔla 7,000 siwo le Auschwitz I, Auschwitz II (Birkenau) kple Auschwitz III (Monowitz).\nStanisław Zając. Eva ɖo Auschwitz le February 16, 1943.\nYehowa Ðasefo si ŋkɔe nye Stanisław Zając nɔ ame akpe geɖe siwo dzi Nazitɔwo zi be woadzo le Auschwitz fuwɔamegakpɔa me hafi Asrafoha Dzĩa nava ɖo la dome. Aƒetɔ Zając kple gamenɔla siwo ade 3,200 ʋu tso asaɖa sue si nye Jaworzno me hezɔ kuzɔli dziŋgɔ ma to sno dziŋɔ ma me. Wobu akɔnta be gamenɔla siwo tso asaɖa ma me la dometɔ siwo tsi agbe le ŋkeke etɔ̃ ƒe azɔli ma me va ɖo Blechhammer, si nye Auschwitz ƒe asaɖa sue aɖe si le ave me la mede 2,000 o. Le nu siwo Aƒetɔ Zając ŋlɔ ɖi ku ɖe nudzɔdzɔ ma ŋu me la, eƒo nu tso aʋa aɖe si fe ati le asaɖa la me eye eya kple gamenɔla bubuwo be ɖe asaɖa la me ŋu. Egblɔ be: “Míekpɔ aʋawɔʋuwo va nɔ yiyim, gake mía dometɔ aɖeke mete ŋu do dzi be yeakpɔ ɖa be ame kawo wonye mahã o. Le ŋufɔke ƒe ŋdi la, míede dzesii be Russiatɔwoe. . . . Russiatɔwo xɔ avea me katã, eye gbe ma gbee fu dziŋɔ siwo mekpe le asaɖa ma me la wu enu.”\nLe ƒe sia me la, woawɔ takpekpe kple ɖeɖefia siwo ku ɖe ablɔɖekpɔkpɔ le Auschwitz ƒe ƒe 70 lia ɖuɖu ŋu le January 27 le du vovovo me le xexea me godoo.


“Metsɔ Wò Ðo Gbetakpɔla”—Ezekiel 33:7\n“Metsɔ Wò Ðo Gbetakpɔla”\nNYA VEVITƆ: Yehowa ɖo gbetakpɔla eye wògblɔ eƒe dɔwo nɛ\n1. Ƒo nu tso dɔ si Yehowa ƒe nyagblɔɖila siwo nye gbetakpɔlawo nɔ wɔwɔm kple nu siwo va dzɔ emegbe la ŋu.\nGBETAKPƆLA aɖe tɔ ɖe Yerusalem dua ƒe gli dzi, eye wòtsɔ asi ɖo ŋku ta esime ɣe nɔ to ɖom. Enɔ adzɔge kpɔm ɖaa. Kasia etsɔ eƒe kpẽa, lɔ ya ɖe eƒe dzitodzito me, eye wòkui tsɔ xlɔ̃ nu wo be Babilontɔwo ƒe aʋakɔwo gbɔna! Gake etsi megbe akpa be dua me nɔlawo nawɔ ɖe gbetakpɔlaa ƒe kpẽkukua dzi elabe wometsɔ ɖeke le nuxlɔ̃ame siwo wona wo va yi me o. Ƒe geɖe do ŋgɔ la, gbetakpɔla alo nyagblɔɖila siwo Yehowa ɖo la nɔ nu xlɔ̃m wo be ŋkeke sia ava; gake wodo tokui. Fifia Babilontɔwo ƒe aʋakɔwo ɖe to ɖe dua. Esi aʋawɔlawo ɖe to ɖe dua ɣleti geɖe megbe la, wogbã glia ge ɖe eme, wogbã gbedoxɔa ƒu anyi eye wowu, alo lé Yerusalem dua me nɔla trɔ̃subɔla siwo si xɔse mele o la.\n2, 3. (a) Nu kae ava dzɔ ɖe ame siwo katã le anyigba dzi egbea la dzi? (b) Nyabiase kawoe míadi ŋuɖoɖowo na?\n2 Egbea hã Yehowa ƒe ametsrɔ̃lawo ho be yewoava kpe ŋgo kple anyigbadzinɔla siwo si xɔse mele o. (Nyaɖ. 17:12-14) Esia ahe xaxa gã si tɔgbi meva kpɔ le amegbetɔwo ƒe ŋutinya me o la avɛ. (Mat. 24:21) Gake metsi megbe akpa be ame geɖe nawɔ ɖe nuxlɔ̃ame si ame siwo Yehowa ɖo be woawɔ gbetakpɔla ƒe dɔa ƒe nyawo dzi o.\n3 Nu kae ʋã Yehowa wòɖo gbetakpɔlawo? Gbedeasi kae gbetakpɔla gblɔna? Ame kawoe wɔ gbetakpɔla ƒe dɔ sia, eye akpa ka wɔm míawo hã míele? Na míadi nya siawo ƒe ŋuɖoɖowo.\n“Nàtsɔ Nye Nyawo Axlɔ̃ Nu Wo”\n4. Susu ka tae Yehowa ɖo gbetakpɔlawo? (Kpɔ foto si le nyati sia ƒe gɔmedzedze.)\n4 Xlẽ Ezekiel 33:7. Zi geɖe la ame siwo nye gbetakpɔlawo la tɔna ɖe dua ƒe gli dzi ale be woakpɔ egbɔ be dua me nɔlawo le dedie. Woƒe afi ma nɔnɔ fia be dua ƒe fia tsɔ ɖe le eteviwo ƒe dedienɔnɔ me. Togbɔ be gbetakpɔla ƒe kpẽkuku ate ŋu ana ame siwo le alɔ̃me nadzo haha hã, kpẽ ƒe ɖiɖi sesĩ ma ate ŋu axɔ ame siwo wɔ ɖe nuxlɔ̃amea dzi la ɖe agbe. Menye ɖe Yehowa ɖo gbetakpɔlawo be yeato woƒe gbedeasi siwo ku ɖe tsɔtsrɔ̃ ŋu la dzi ado ŋɔdzi na Israel-viwo o, ke boŋ esi wòtsɔ ɖe le eme na eƒe amewo eye wòdi be yeƒe amewo natsi agbe tae.\n5, 6. Mɔ siwo nu Yehowa ƒe dzɔdzɔenyenye dzena le dometɔ aɖe ɖe?\n5 Esi Yehowa nɔ Ezekiel ɖom gbetakpɔlae la, eƒo nu tso eƒe nɔnɔme siwo naa mɔkpɔkpɔ ame la ŋu nɛ. Na míade ŋugble tso nɔnɔme mawo dometɔ eve ŋu kpɔ.\n6 Dzɔdzɔenyenye: Yehowa ƒe dzɔdzɔenyenye ɖe dzesi ŋutɔ elabe ewɔa nu ɖe mía dometɔ ɖe sia ɖe ŋu ameŋkumemakpɔmakpɔtɔe. Le kpɔɖeŋu me, togbɔ be ame gbogbo aɖewo se Ezekiel ƒe nuxlɔ̃amenyaa eye wogbe toɖoɖo hã, Yehowa mebu Israel-viwo katã be wonye aglãdzelawo o; ke boŋ eƒe ŋku nɔ ale si wo dometɔ ɖe sia ɖe awɔ nui la ŋu. Enuenu la, eƒo nu tso ale si woaxlɔ̃ nu “ame vɔ̃ɖi” kple “ame dzɔdzɔe” ŋu. Eya ta ale si ame ɖekaɖekawo wɔ nui dzie Yehowa nɔa te ɖo drɔ̃a ʋɔnu.—Eze. 33:8, 18-20.\n7. Nu ka dzie Yehowa nɔa te ɖo drɔ̃a ʋɔnu amewo?\n7 Yehowa ƒe dzɔdzɔenyenyea gadze le ale si wòdrɔ̃a ʋɔnu amewoe me. Menye nu siwo amewo wɔ va yi dzie wònɔa te ɖo drɔ̃a ʋɔnu o, ke boŋ ale si wowɔa nu ɖe nuxlɔ̃ame si nam wole wo fifia ŋu dzie wònɔa te ɖo. Yehowa gblɔ na Ezekiel be: “Ne megblɔ na ame vɔ̃ɖi be: ‘Ku kee nàku,’ eye wòɖe asi le eƒe nu vɔ̃ɖi wɔwɔ ŋu heva le nu dzɔdzɔe kple nu si le eteƒe wɔm . . . la, ekema anɔ agbe godoo.” Azɔ Yehowa gblɔ nya lédziname sia kpee be: “Womagabu nu vɔ̃ siwo wòwɔ la dometɔ aɖeke nɛ o.” (Eze. 33:14-16) Nenema kee ame siwo wɔ nu nyui va yi mate ŋu anɔ ŋu ɖom ɖe ema ŋu ne wogbe toɖoɖo fifia o. Yehowa gblɔ be ne ame aɖe ɖo “dzi ɖe eƒe dzɔdzɔenyenye ŋu hewɔ nu madzɔmadzɔ la, ekema womagaɖo ŋku nu dzɔdzɔe siwo katã wòwɔ la dzi o, ke boŋ aku le nu madzɔmadzɔ si wòwɔ la ta.”—Eze. 33:13.\n8. Nu kae nyagblɔɖilawo ƒe nuxlɔ̃amewo fia mí tso Yehowa ƒe dzɔdzɔenyenye ŋu?\n8 Yehowa ƒe dzɔdzɔenyenye gaɖe dzesi le mɔ sia nu be exlɔ̃a nu amewo gbã hafi ɖea afɔ. Ezekiel dze eƒe dɔa gɔme anɔ ƒe ade aɖewo do ŋgɔ hafi Babilon ʋakɔwo va tsrɔ̃ Yerusalem. Gake menye Ezekiel ye nye ame gbãtɔ si xlɔ̃ nu Mawu ƒe amewo be woava drɔ̃ ʋɔnu wo o. Anɔ ƒe alafa ɖeka kple edzivɔ do ŋgɔ hafi woatsrɔ̃ Yerusalem la, Yehowa dɔ nyagblɔɖila siwo nye Hosea, Yesaya, Mika, Oded kple Yeremiya be woanye gbetakpɔlawo. Yehowa na Yeremiya ɖo ŋku nya siawo dzi na Israel-viwo be: “Meɖo gbetakpɔlawo ɖe mia nu, ame siwo gblɔ be, ‘Milé to ɖe lãdzo ƒe ɖiɖi ŋu!’” (Yer. 6:17) Womate ŋu abu fɔ Yehowa alo gbetakpɔla mawo ɖe ame siwo ku esime Babilontɔwo he Yehowa ƒe ʋɔnudɔdrɔ̃ va wo dzi la ta o.\n9. Aleke Yehowa ɖe lɔlɔ̃ vavã fiae?\n9 Lɔlɔ̃: Yehowa ɖe lɔlɔ̃ vavã fia esi wòdɔ eƒe gbetakpɔlawo be woaxlɔ̃ nu ame dzɔdzɔewo kple ame vɔ̃ɖi siwo gbã dzi nɛ eye woƒo ɖi eƒe ŋkɔ la. Bu nya sia ŋu kpɔ ko—wonya Israel-viwo be wonye Yehowa ƒe amewo, gake enuenu la, wotrɔ megbe dee eye wodze alakpamawuwo yome! Woƒe nuwɔna sia ɖu dzi na Yehowa ale gbegbe be etsɔ wo sɔ kple nyɔnu ahasitɔ. (Eze. 16:32) Togbɔ be ele alea hã, Yehowa meɖe asi le wo ŋu enumake o. Edi be yeadzra ye kpli wo dome ɖo ke menye be yeabia hlɔ̃ wo o. Meɖe yi ɖe wo dzi enumake esi wogbe toɖoɖo o. Nu ka tae? Egblɔ na Ezekiel be: “Ame vɔ̃ɖi ƒe ku mevivia nunye o, ke boŋ be ame vɔ̃ɖi la natrɔ ɖa le eƒe mɔ vɔ̃wo dzi, ne wòanɔ agbe.” (Eze. 33:11) Nenemae Yehowa se le eɖokui me ɣemaɣi, eye nenemae Yehowa gasena le eɖokui me egbea.—Mal. 3:6.\n10, 11. Nu kawoe míate ŋu asrɔ̃ tso ale si Yehowa wɔ nu kple eƒe amewo me?\n10 Nu kae míate ŋu asrɔ̃ tso ale si Yehowa wɔ nu ɖe Israel-viwo ŋu le dzɔdzɔenyenye kple lɔlɔ̃ me la me? Ðekae nye be mele be míabu ame siwo míeɖea gbeƒã na abe ame hahoo aɖe ene ko evɔ o, ke boŋ abe ame ɖekaɖekawo ene. Anye vodada be míadrɔ̃ ʋɔnu ame aɖe be medze be míagblɔ gbedeasia nɛ o le ale si wònɔ agbe va yi ta alo le dukɔ si me wòtso, be enye gatɔ alo hiãtɔ, alo le eƒe gbegbɔgblɔ ta o! Yehowa fia nu vevi aɖe apostolo Petro si gale vevie egbea. Eyae nye be: “Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ eye wòwɔa nu dzɔdzɔe la, eya ƒe nue dzea eŋu.”—Dɔw. 10:34, 35.\nÐe nèbua amewo abe ale si Yehowa bua woe enea? (Kpɔ Memama 10)\n11 Nu vevi bubu si míasrɔ̃e nye be míalé ŋku ɖe míawo ŋutɔwo ƒe nuwɔnawo ŋu nyuie; nu nyui siwo ame wɔ va yi mate ŋu atsyɔ nu vɔ̃ siwo wɔm wòle fifia dzi o. Ele be míaɖo ŋku edzi be gbɔdzɔgbɔdzɔwo le míawo hã ŋu abe ame siwo míeɖea gbeƒã na la ke ene. Aɖaŋu si apostolo Paulo ɖo na hame si nɔ Korinto la ka míawo hã egbea. Egblɔ be: “Ame si susu be yele tsitre la nakpɔ nyuie be wòagadze anyi o. Tetekpɔ aɖeke mevaa mia dzi o, negbe esi tɔgbi vaa amegbetɔwo dzi la ko.” (1 Kor. 10:12, 13) Míadi gbeɖe be míanye ame si ‘ɖoa dzi ɖe eƒe dzɔdzɔenyenye’ ŋu anɔ susum be míate ŋu awɔ nu gbegblẽ evɔ womahe to na mí o le esi míewɔ nu nyui aɖewo va yi ta o. (Eze. 33:13) Ɣeyiɣi didi kae míele Yehowa subɔm o, ele vevie be míayi edzi abɔbɔ mía ɖokui eye míaɖo to.\n12. Ne míewɔ nu vɔ̃ aɖewo siwo nye ŋkubiãnya va yi la, nu ka dzie wòle be míaɖo ŋkui?\n12 Ke ne míewɔ nu vɔ̃ aɖewo siwo nye ŋkubiãnya va yi gake míetrɔ dzi me ya ɖe? Le Ezekiel ƒe gbedeasia nu la, míekpɔe be Yehowa ahe to na nu vɔ̃ wɔla matrɔdzimewo. Gake míesrɔ̃e hã be lɔlɔ̃e nye Yehowa Mawu ƒe nɔnɔme vevitɔ ke menye be yeabia hlɔ̃ o. (1 Yoh. 4:8) Ne míeto míaƒe nuwɔnawo dzi ɖee fia be míetrɔ dzi me la, mele be míabui gbeɖe be míaƒe nu vɔ̃wo lolo akpa be Mawu makpɔ nublanui na mí o. (Yak. 5:14, 15) Yehowa lɔ̃ faa be yeatsɔ Israel-vi siwo subɔ trɔ̃wo la ƒe nu vɔ̃wo ake wo, eye ele klalo be yeatsɔ ake míawo hã.—Ps. 86:5.\n“Ƒo Nu Kple Mia Deviwo”\n13, 14. (a) Gbedeasi ka tɔgbie wòle be gbetakpɔlawo naɖe gbeƒãe? (b) Gbedeasi kae Yesaya gblɔ?\n13 Xlẽ Ezekiel 33:2, 3. Gbedeasi ka tɔgbie wòle be Yehowa ƒe gbetakpɔlawo naɖe gbeƒãe? Woƒe dɔa ƒe akpa vevi aɖee nye be woaxlɔ̃ nu amewo. Gake wogblɔ nya nyuiwo hã. Bu eƒe kpɔɖeŋu aɖewo ŋu kpɔ.\n14 Yesaya si wɔ eƒe dɔa tso ƒe 778 va ɖo 732 D.Y. lɔƒo la, xlɔ̃ nu amewo be Babilontɔwo ava xɔ Yerusalem eye woaɖe aboyo dua me nɔlawo. (Yes. 39:5-7) Gake Mawu ƒe gbɔgbɔ ʋãe wòŋlɔ hã be: “Se ɖa! Wò gbetakpɔlawo ƒe gbe de dzi. Wo katã wokɔ woƒe gbewo dzi do dzidzɔɣli; elabena ne Yehowa kplɔ Zion gbɔe la, woakpɔe kple woƒe ŋkuwo.” (Yes. 52:8) Nya nyuitɔ kekeake si nye be woagbugbɔ tadedeagu dzadzɛa aɖo anyi lae Yesaya ɖe gbeƒãe!\n15. Gbedeasi kae Yeremiya ɖe gbeƒãe?\n15 Wobu Yeremiya si wɔ eƒe dɔa tso ƒe 647 va ɖo 580 D.Y. madzemadzee zi geɖe be enye “ame si ɖea gbeƒã vɔ̃ ko.” Ðikeke mele eme o be ewɔ eƒe dɔa nyuie eye wòxlɔ̃ nu Israel-vi vɔ̃ɖi mawo tso vɔ̃ siwo Yehowa ahe va wo dzi la ŋu. * Gake egblɔ nya nyuiwo hã, egblɔ ɖi be Mawu ƒe amewo atrɔ ayi wo de, eye woagbugbɔ tadedeagu dzadzɛa aɖo anyi le afi ma.—Yer. 29:10-14; 33:10, 11.\n16. Aleke Ezekiel ƒe gbedeasia ɖe vi na aboyome siwo nɔ Babilon lae?\n16 Woɖo Ezekiel gbetakpɔlae le ƒe 613 D.Y., eye wòwɔ dɔ ma kakaa va se ɖe ƒe 591 D.Y. Abe ale si woɖe eme le agbalẽ sia ƒe Ta 5 kple 6 lia me ene la, Ezekiel xlɔ̃ nu Israel-viwo vevie tso tsɔtsrɔ̃ si woahe va wo dzi la ŋu, eye esia na eŋuti kɔ tso ame siwo aku la ƒe ʋu me. Esi wònɔ dɔa wɔm la, menye ɖeko wòxlɔ̃ nu aboyomeawo be Yehowa ahe to na Yerusalem nɔla siwo gbe xɔse ko o, ke boŋ ekpe ɖe ame siwo nɔ aboyo me le Babilon la ŋu be woana wo kple Yehowa dome nanɔ nyuie atsɔ adzra ɖo ɖe dɔ si le wo ŋgɔ la ŋu. Ne ƒe 70 si Israel-viwo atsɔ anɔ aboyo me wu enu la, Yehowa akplɔ ame siwo susɔ la ayi Israel-nyigba si wogbugbɔ ɖɔ ɖo la dzi. (Eze. 36:7-11) Ame siwo ɖo to Ezekiel la ƒe viwo kple tɔgbuiyɔviwo kpakple mamayɔviwo koŋue nye ame siwo asusɔ atrɔ agbɔ. Abe ale si ta bubu siwo le agbalẽ sia ƒe Akpa 3 lia me ɖee fia ene la, Ezekiel gblɔ nya nyui geɖe tsɔ ka ɖe edzi na wo be woagbugbɔ tadedeagu dzadzɛa aɖo anyi le Yerusalem.\n17. Ɣeyiɣi kawo mee Yehowa ɖo gbetakpɔlawo?\n17 Nyagblɔɖila siwo ƒo nu na Mawu ƒe amewo le ɣeyiɣi siwo me wotsrɔ̃ Yerusalem le ƒe 607 D.Y. me koe nye gbetakpɔla siwo Yehowa zã? Ao. Le ɣeyiɣi vevi siwo me Yehowa na eƒe tameɖoɖowo nɔ eme vam la, eɖo gbetakpɔlawo be woaxlɔ̃ nu ame vɔ̃ɖiwo eye woaɖe gbeƒã nya nyuiwo hã.\nGbetakpɔla Siwo Nɔ Anyi Le Ƒe Alafa Gbãtɔ Me\n18. Dɔ kae Yohanes Amenyrɔɖetsimela wɔ?\n18 Le ƒe alafa gbãtɔ Kristotɔwo Ŋɔli la, Yohanes Amenyrɔɖetsimela wɔ gbetakpɔla ƒe dɔ. Exlɔ̃ nu Israel-viwo be eteƒe madidi o, Mawu agbe nu le wo gbɔ. (Mat. 3:1, 2, 9-11) Gake menye ema koe wòwɔ o. Yesu gblɔ be Yohanes ye nye “dɔla” si ŋu nya wogblɔ ɖi be adzra mɔ dzi ɖo na Mesia la. (Mal. 3:1; Mat. 11:7-10) Eƒe dɔa ƒe akpa aɖee nye be wòaɖe gbeƒã nya nyui si nye be—“Mawu ƒe Alẽvi,” Yesu va ɖo eye aɖe “xexea ƒe nu vɔ̃” ɖa.—Yoh. 1:29, 30.\n19, 20. Aleke Yesu kple eƒe nusrɔ̃lawo ɖee fia be yewonye gbetakpɔlawo?\n19 Le gbetakpɔla siawo katã dome la, Yesu ye nye vevitɔ. Yehowa dɔ eya hã ɖe “Israel ƒe aƒe” la gbɔ abe Ezekiel ke ene. (Eze. 3:17; Mat. 15:24) Yesu hã xlɔ̃ nu Israel-viwo be eteƒe madidi o woagbe nu le wo gbɔ eye woatsrɔ̃ Yerusalem. (Mat. 23:37, 38; 24:1, 2; Luka 21:20-24) Gake eƒe dɔ vevitɔe nye be wòaɖe gbeƒã nya nyui.—Luka 4:17-21.\n20 Esi Yesu nɔ anyigba dzi la, egblɔ na eƒe nusrɔ̃lawo kaŋ be: “Minɔ ŋudzɔ.” (Mat. 24:42) Woɖo to eƒe sededea eye wowɔ nu abe gbetakpɔlawo ene, woxlɔ̃ nu amewo be Yehowa gbe nu le Israel ƒe aƒe la kple Yerusalem du si nɔ anyigba dzi la gbɔ. (Rom. 9:6-8; Gal. 4:25, 26) Woawo hã woɖe gbeƒã nya nyui abe ale si gbetakpɔla siwo do ŋgɔ na wo la wɔe ene. Woɖe gbeƒã nya vevi sia be ame siwo menye Yudatɔwo o hã ava nye Israel si Mawu tsɔ eƒe gbɔgbɔ si ami na la me tɔwo eye mɔnukpɔkpɔ asu wo si be woakpe ɖe Kristo ŋu woagbugbɔ tadedeagu dzadzɛa aɖo anyi le anyigba dzi.—Dɔw. 15:14; Gal. 6:15, 16; Nyaɖ. 5:9, 10.\n21. Kpɔɖeŋu kae Paulo ɖo?\n21 Apostolo Paulo nɔ ame siwo nye gbetakpɔlawo le ƒe alafa gbãtɔ me la dome, eye wòɖo kpɔɖeŋu nyui aɖe ɖi. Ewɔ eƒe dɔa moveviɖoɖotɔe. Abe Ezekiel ene la, enya be yeaɖi ʋufɔ ne yemewɔ yeƒe dɔdeasia nyuie o. (Dɔw. 20:26, 27) Abe gbetakpɔla bubuwo ene la, menye ɖeko Paulo xlɔ̃ nu amewo ko o, ke egblɔ nya nyui hã. (Dɔw. 15:35; Rom. 1:1-4) Le nyateƒe me la, gbɔgbɔ kɔkɔe la kpe ɖe eŋu wòyɔ nya tso nya si Yesaya gblɔ ɖi la me be: “Du nyui xɔla ƒe afɔwo nya kpɔ le towo dzi loo,” eye wògblɔ be nya siawo ku ɖe dɔ si wɔm Kristo yomedzelawo le ŋu esi wole gbeƒã ɖem Mawu Fiaɖuƒea.—Yes. 52:7, 8; Rom. 10:13-15.\n22. Nu kae dzɔ le apostoloawo ƒe ku megbe?\n22 Le apostoloawo ƒe ku megbe la, xɔsegbegbe si ŋu nya wogblɔ ɖi la va xɔ aƒe ɖe Kristo hamea me. (Dɔw. 20:29, 30; 2 Tes. 2:3-8) Le ɣeyiɣi didi aɖe si nukuwo nɔ tsitsim me la, yeaɖi Kristotɔ siwo nye gbe vɔ̃ɖiwo vu tsyɔ luawo, siwo nye Kristo yomedzela wɔnuteƒewo dzi, eye alakpanufiafiawo va vu tsyɔ Mawu Fiaɖuƒe ŋuti gbedeasi si me kɔ la dzi. (Mat. 13:36-43) Ke hã, esi ɣeyiɣia de na Yehowa be wòade nu amegbetɔwo ƒe nyawo me la, egaɖe eƒe lɔlɔ̃ kple dzɔdzɔenyenye fia esi wòɖo gbetakpɔlawo be woaxlɔ̃ nu amewo eye woaɖe gbeƒã nya nyui. Ame kawoe va nye gbetakpɔla mawo?\nYehowa Gaɖo Gbetakpɔlawo Be Woaxlɔ̃ Nu Ame Vɔ̃ɖiwo\n23. Dɔ kae C. T. Russell kple eƒe zɔhɛwo wɔ?\n23 Le ƒe siwo do ŋgɔ na ƒe 1914 me la, Charles Taze Russell kple eƒe zɔhɛ siwo wɔ dɔ abe “dɔla” si ‘ata mɔ’ hafi woaɖo Mesia Fiaɖuƒea anyi la va ɖo. * (Mal. 3:1) Ƒuƒoƒo ma hã wɔ dɔ abe gbetakpɔla ene, esi wozã Zion Gbetakpɔxɔ Kple Kristo Ƒe Anyinɔɣi Ŋuti Gbeƒãɖela magazine la tsɔ xlɔ̃ nu tso Mawu ƒe ʋɔnudɔdrɔ̃ ŋu, eye wozãe tsɔ ɖe gbeƒã Mawu Fiaɖuƒe ŋuti nya nyuia hã.\nNUFIAMEÐAKA 11A: Gbetakpɔla Kpɔɖeŋunyuiɖola Aɖewo\n24. (a) Mɔ ka nue kluvi nuteƒewɔlaa wɔ dɔ abe gbetakpɔla ene le? (b) Nu kae nèsrɔ̃ tso gbetakpɔla siwo nɔ anyi va yi la gbɔ? (Kpɔ nyatakakaɖaka si nye “Gbetakpɔla Kpɔɖeŋu Nyui Ðola Aɖewo.”)\n24 Esi woɖo Fiaɖuƒea anyi megbe la, Yesu ɖo ƒuƒoƒo sue aɖe si nye ŋutsu amesiaminawo be woanye kluvi nuteƒewɔlaa. (Mat. 24:45-47) Tso ɣemaɣi la, kluvi nuteƒewɔlaa, si woyɔna fifia be Dɔdzikpɔha la le dɔ wɔm abe gbetakpɔla ene. Menye ɖeko wòxɔa ŋgɔ xlɔ̃a nu tso Yehowa ƒe “hlɔ̃biaŋkeke” la ŋu ko o, ke eɖea gbeƒã “Yehowa ƒe amenuveƒe” la hã.—Yes. 61:2; kpɔ 2 Kor. 6:1, 2 hã.\n25, 26. (a) Dɔ kae wòle be Kristo yomedzelawo katã nawɔ, eye aleke wòle be míawɔe? (b) Nu ka ŋue míaƒo nu tsoe le ta si kplɔe ɖo me?\n25 Togbɔ be kluvi nuteƒewɔlaa ye xɔa ŋgɔ le gbetakpɔla ƒe dɔa me hã la, Yesu gblɔ na eyomedzelawo ‘katã’ be ‘woanɔ ŋudzɔ.’ (Marko 13:33-37) Míenɔa ŋudzɔ le gbɔgbɔ me tsɔ ɖenɛ fiana be míewɔna ɖe sedede ma dzi, eye míedoa alɔ gbetakpɔla si li egbea la nuteƒewɔwɔtɔe. Míeɖenɛ fiana be míele ŋudzɔ ne míewɔa dɔ si wode mía si be míaɖe gbeƒã. (2 Tim. 4:2) Nu kae ʋãa mí? Wo dometɔ ɖekae nye be míedi vevie be míaxɔ amewo ɖe agbe. (1 Tim. 4:16) Eteƒe madidi o, ame gbogbo aɖewo atsrɔ̃ le esi womeɖo to nuxlɔ̃ame si nam gbetakpɔla si li egbea le o ta. (Eze. 3:19) Gake susu si koŋ ta míeɖea gbeƒã ɖoe nye be míagblɔ nya nyuitɔ kekeake—si nye be wogbugbɔ tadedeagu dzadzɛa ɖo anyi! Fifia si míekpɔtɔ le ‘Yehowa ƒe amenuveƒea’ me la, mɔnukpɔkpɔ gale ʋuʋu ɖi na ame geɖe be woava wɔ ɖeka kpli mí míasubɔ mía Mawu lɔ̃ame Yehowa, si lɔ̃a dzɔdzɔenyenye la. Eteƒe madidi o, Via Kristo Yesu ƒe dziɖuɖu si akpɔ nublanui na amegbetɔwo la aɖe vi na ame siwo katã tsi agbe le nuɖoanyi vɔ̃ɖi sia ƒe nuwuwu. Míate ŋu agbe be míakpe asi ɖe gbetakpɔla si li egbea si le gbeƒã ɖem nya nyui sia la ŋu o!—Mat. 24:14.\nDzidzɔe wònye na mí be míado alɔ gbetakpɔla si li egbea le gbeƒãɖeɖe nya nyuia me (Kpɔ Memama 25)\n26 Hafi nuɖoanyi vɔ̃ɖi sia nawu enu gɔ̃ hã la, Yehowa na eƒe amewo wɔ ɖeka le nukumɔ aɖe nu. Le ta si akplɔ esia ɖo me la, míaƒo nu tso nyagblɔɖi aɖe si ku ɖe ati eve siwo ɖe ale si esia dzɔe ƒe kpɔɖeŋu aɖe ŋu.\n^ mm. 15 Le Yeremiya ƒe agbalẽa me la, nya “vɔ̃,” “xaxaɣi” kple “gbegblẽ” dze zi geɖe.\n^ mm. 23 Be nàkpɔ nyagblɔɖi sia kple ale si wòva emee la, kpɔ agbalẽ si nye Mawu Fiaɖuƒea Le Dzi Ðum!, ta 2 lia, “Wodzi Fiaɖuƒea Le Dziƒo.”\nNu kae ʋã Yehowa wòɖo gbetakpɔlawo?\nGbedeasi eve kawoe gbetakpɔlawo gblɔna?\nAkpa kae míewɔna tsɔ doa alɔ tadedeagu dzadzɛa?


Eye Yehowa Mawu tsɔ ame la ɖo Eɖen-bɔ me, be woaŋlɔ eme, eye wòakpɔ edzi.\nAmesi ƒoa nu ƒu le dzomeŋɔli la, vi nyanue, amesi dɔa alɔ̃ le nuŋeɣi la, vi wɔŋukpenanue.\nAmesi de eƒe agble la, akpa abolo fu; ke amesi le nu ƒuƒluwo yome dim la, tagbɔ meli nɛ o.\nVeviedola ƒe asi aɖu fia; ke kuviatɔ adzɔ nu.\nNu le kuviatɔ dzrom, gake dzodzroe; ke veviedola aɖi ƒo.\nKuviawɔwɔ ɖe wòɖɔa alɔ̃ eme, eye eme wɔƒome ɖɔe wunɛ.\nKuviatɔ be, yemade agble le kele me o, eyata wòdia nu le nuŋeɣi doa kpoe.\nWo kuviatɔ, yi anyidi gbɔ, kpɔ eƒe nuwɔna ɖa, eye nadze nunya!\nNe kuviatɔ de asi agba me la, edede nu me nyea dɔ nɛ.\n Kuviatɔ, ɣekaɣi nanɔ aba dzi ase do? Ɣekaɣi nenyo tso wò alɔ̃dɔdɔ me? Gadɔ alɔ̃ vie, gadɔ akɔlɔ̃e vie, de asi asitɛ me nagbɔ ɖe eme vie! Ekema wò ahedada aɖi kpe wo ahe mazɔla ene, eye wò hiã ahe ŋutsu, si bla akpa ene. Yakame kple ame gbegblẽ enye amesi tsɔa alakpadanu nɔa yiyimee,\n2 Tesalonikatɔwo 3:6-10\n Ke miele se dem na mi, nɔviwo, le mía Aƒetɔ Yesu Kristo ƒe ŋkɔ la dzi bena, miahe mia ɖokui ɖa tso nɔvi sia nɔvi, si zɔna sakasaka, eye menye le nuɖoanyi, si wòxɔ le mía si la nu o la gbɔ. Elabena mia ŋutɔwo mienya alesi wòdze mi be, miasrɔ̃ mi; elabena míewɔ sakasaka le mia dome o, eye mieɖu abolo dzro le amea ɖeke gbɔ o, ke boŋ mietsɔ agbagbadzedze kple kutrikuku wo ɖo zã kple keli, bena míagazu agba na mia dome amea ɖeke o, menye ɖe ŋusẽ mele mía si o, ke boŋ bene míawo mia ɖokui kpɔɖeŋu na mi, bena miasrɔ̃ mí. Elabena esime mienɔ mia gbɔ hã la, míede se na mi bena, ne amea ɖe melɔ̃ be, yeawɔ dɔ o la, negaɖu nu hã a.\n Mele kuviatɔ ƒe agble kple ame manyanu ƒe weingble ŋu yi. Eye kpɔ ɖa aŋɔka yɔ eme taŋ, gbe to ɖe eme, eye eƒe kpegliwo mũ. Tete meɖe ŋku ɖee, eye wòde dzi gbɔ nam, mekpɔe, eye wòzu nuxaxlɔ̃ nam: „Madɔ alɔ̃ vie, madɔ akɔlɔ̃e vie, made asi asitɛ me, ne magbɔ ɖe eme“ la, ahedada ɖe wòƒona ɖe ame dzi abe mɔzɔla ene, eye hiã abe ŋutsu, si bla akpa ene.\n Ke amesi xɔ talento ɖeka la hã va gblɔ bena: Aƒetɔ, menya wò bena, ame sesẽ nènye, èŋea nu le afisi mè ƒã nu ɖo o, eye nèƒoa nu ƒu le afisi mèwu nu ɖo o, eye esi mele vɔvɔ̃m la, medzo yi ɖaɖi wò talento la ɖe do me; kpɔ ɖa, xɔ wò nu. Eƒe aƒetɔ la xɔ edzi gblɔ nɛ bena: Dɔla vɔ̃ɖi kple kuviatɔ! Ɖe nènyae bena, meŋea nu le afisi nyemeƒã nu ɖo o, eye meƒoa nu ƒu le afisi nyemewu nu ɖo o mahã? Ekema ele na wò bena, natsɔ nye klosalo la ayi aɖana gasitsalawo, eye le nye vava me la maxɔ ye nu la kple deme. Eyaŋuti mixɔ talento la le esi, eye mitsɔe na amesi si talento ewo le la. Elabena amesiame, si nu le esi la, woana nui, woagbã go nɛ: ke amesi si nu mele o la, nusi le esi la, woaxɔ eya hã le esi.


Di Ɣeyiɣi Nàde Ŋugble Le Gbɔgbɔmenuwo Ŋu | Gbetakpɔxɔ\nGBE BUBU Afrikaans Cakchiquel Cambodian Chitonga Chol Cibemba Cinyanja Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Twi Umbundu Venda Wayuunaiki Xhosa Zulu\n“De ŋugble le nu siawo ŋu; lé fɔ ɖe wo ŋu, ale be wò ŋgɔgbedede nadze ƒãa na amewo katã.”—1 TIMOTEO 4:15.\nHADZIDZI: 57, 52\nŊugbledede gɔme ɖe?\nNu nyui kawo ŋue míate ŋu ade ŋugble le?\nNe míedea ŋugble le Mawu ƒe Nyaa ŋu gbe sia gbe la, vi kawoe wòaɖe na mí?\n1, 2. Nu kae na amegbetɔwo to vovo tso lãwo gbɔ?\nAMEGBETƆWO ƒe ahɔhɔ̃ le etɔxɛ. Le kpɔɖeŋu me, ŋutete le mía si be míasrɔ̃ gbe. Gbesese kpena ɖe mía ŋu míexlẽa nu, ŋlɔa nu, ƒoa nu hesea nya siwo amewo gblɔna la gɔme. Míezãa gbegbɔgblɔ tsɔ doa gbe ɖa hedzia kafukafuhawo na Yehowa. Esia wɔe be míeto vovo tso lãwo gbɔ. Va se ɖe fifia la, nuwɔwɔwo ŋuti nunyalawo mete ŋu se ale si míaƒe ahɔhɔ̃a tea ŋu wɔa nukunu siawoe la gɔme bliboe o.\n2 Yehowa ye na gbegbɔgblɔ ƒe ŋutetea mí. (Psalmo 139:14; Nyaɖeɖefia 4:11) Egana nu bubu aɖe hã mí si na míeto vovo tso lãwo gbɔ. Eyae nye be, ‘Ewɔ mí ɖe eƒe nɔnɔme nu.’ Tiatiawɔwɔ ƒe ablɔɖe le mía si. Eya ta míate ŋu atiae be míazã gbegbɔgblɔ ƒe nunana la atsɔ asubɔ Yehowa ahakafui.—1 Mose 1:27.\n3. Nu kae Yehowa tsɔ na mí si nana míedzea nunya?\n3 Yehowa fia ale si míasubɔe ahakafui la mí to Biblia si wòtsɔ na mí la dzi. Biblia bliboa alo eƒe akpa aɖe le gbegbɔgblɔ siwo wu 2,800 me fifia. Ne míedea ŋugble le Biblia me nyawo ŋu la, ana míanya Mawu ƒe susu ale be míava nɔ nuwo ŋu bum abe ale si wòbua woe ene. (Psalmo 40:5; 92:5; 139:17) Yehowa ƒe susu nyanya nana míedzea nunya eye wòkplɔa mí yia agbe mavɔ me.—Xlẽ 2 Timoteo 3:14-17.\n4. Ŋugbledede gɔme ɖe, eye nyabiase kawo mee míadzro?\n4 Ŋugbledede fia be míatsɔ míaƒe susu katã aɖo nane ŋu, eye míabu tame le eŋu vevie ŋuɖɔɖotɔe. (Psalmo 77:12; Lododowo 24:1, 2) Eɖea vi gbogbotɔ na mí ne míedea ŋugble le nu siwo míesrɔ̃na tso Yehowa kple Yesu ŋu la ŋu. (Yohanes 17:3) Míakpɔ nyabiase siwo gbɔna ƒe ŋuɖoɖowo le nyati sia me: Aleke míaxlẽ nu be wòanɔ bɔbɔe na mí be míade ŋugble? Nu kawo ŋue míate ŋu ade ŋugble le? Eye nu kae akpe ɖe mía ŋu be míanɔ ŋugble dem edziedzi ahana wòavivi mía nu?\nNA NUSƆSRƆ̃ NAÐE VI NA WÒ\n5, 6. Nu kae akpe ɖe ŋuwò be wò susu nanɔ nu si xlẽm nèle ŋu eye nàse egɔme nyuie wu?\n5 Ède dzesii be nanewo li siwo mehiã be nàde ŋugble hafi awɔ wo o, abe yagbɔgbɔ, azɔlizɔzɔ, alo gasɔdodo enea? Nublanuitɔe la, ate ŋu adzɔ ɣeaɖewoɣi be nànɔ nu xlẽm evɔ wò susu manɔ eŋu o. Ðewomahĩ ànɔ nu bubuwo ŋu bum gɔ̃ hã esime nèle nua xlẽm. Nu kae nàwɔ atsɔ axe mɔ na esia? Ele vevie be nàtsɔ wò susu katã aɖo nu si xlẽm nèle ŋu, eye nànɔ tame bum le gɔmesese si le eŋu la ŋu vevie. Ne èxlẽ agbalẽ aɖe ƒe memama ɖeka wu enu alo èɖo tanya sue aɖe dzi la, tɔ nàde ŋugble le nu si nèxlẽ ŋu. Bu nufiame si le eme la ŋu, eye nàdze agbagba ase egɔme nyuie.\nNe èkɔa gbe dzi xlẽa Biblia la, akpe ɖe ŋuwò be wò susu nanɔ eŋu eye nàte ŋu aɖo ŋku edzi bɔbɔe wu\n6 Nuwɔwɔwo ŋuti nunyalawo de dzesii be míeɖoa ŋku nu si míexlẽ la dzi bɔbɔe wu ne míeke nu xlẽe. Mía Wɔlaa nya esia nyuie, eya tae wògblɔ na Yosua be wòaxlẽ Segbalẽ la “kple gbe blewu,” si fia be wòaxlẽe wòaɖi eya ŋutɔ nase. (Xlẽ Yosua 1:8.) Ne èkɔa gbe dzi xlẽa Biblia la, akpe ɖe ŋuwò be wò susu nanɔ eŋu eye nàte ŋu aɖo ŋku edzi bɔbɔe wu.\n7. Ɣeyiɣi kae nye nyuitɔ si míade ŋugble le Biblia me nyawo ŋu? (Kpɔ nɔnɔmetata si le nyati sia ƒe gɔmedzedze.)\n7 Ehiã agbagbadzedze be míade ŋugble eye míaƒe susu nanɔ nu siwo míesrɔ̃na ŋu. Esia tae mele be ɖeɖi nate mía ŋu hafi míanɔ ŋugble dem o, eye anyo wu be míanɔ teƒe si tomefafa le, si naneke mahe míaƒe susu o hafi ade ŋugble. Hakpala David dea ŋugble ne enyɔ le eƒe aba dzi le zã me. (Psalmo 63:6) Ame deblibo Yesu gɔ̃ hã yia teƒe si ɖoɖoezizi le ɖadea ŋugble hedoa gbe ɖa.—Luka 6:12.\nNU NYUI SIWO ŊU MÍATE ŊU ADE ŊUGBLE LE\n8. (a) Nu kawo ŋue míate ŋu ade ŋugble le? (b) Nu kae Yehowa wɔna ne míele nu ƒom tso eyama ŋu na amewo?\n8 Tsɔ kpe ɖe nu siwo míexlẽna le Biblia me ŋu la, nu bubu geɖewo li siwo ŋu míate ŋu ade ŋugble le. Le kpɔɖeŋu me, ne èkpɔ Yehowa ƒe nuwɔwɔ aɖe si wɔ nuku na wò la, tɔ nàbia ɖokuiwò be, ‘Nu kae esia fiam tso Yehowa ŋu?’ Nuwo ŋu bubu alea akpe ɖe ŋuwò be nàda akpe na Yehowa le gbedodoɖa me. Eye ne amewo domee nèle la, anyo be nàgblɔ ale si nèse le ɖokuiwò me la na wo. (Psalmo 104:24; Dɔwɔwɔwo 14:17) Yehowa ɖoa to senɛ eye wòdzea eŋu ne míedea ŋugble, doa gbe ɖa heɖoa dze tso eyama ŋu na mía nɔewo. Biblia ka ɖe edzi na mí be: “Woŋlɔ ŋkuɖodzigbalẽ le eŋkume tso evɔ̃lawo kple ame siwo dea ŋugble le eƒe ŋkɔ ŋu la ŋu.”—Malaki 3:16.\nÐe nèdea ŋugble le ale si nàkpe ɖe wò Biblia nusrɔ̃viwo ŋu la ŋua? (Kpɔ memama 9)\n9. (a) Nu kawo ŋue Paulo gblɔ na Timoteo be wòade ŋugble le? (b) Nu kawo ŋue míade ŋugble le ne míele dzadzram ɖo ɖe subɔsubɔdɔa ŋu?\n9 Apostolo Paulo gblɔ na Timoteo be wòade ŋugble le ale si eƒe nuƒoƒo, nuwɔna kple nufiafiawo awɔ dɔ ɖe amewo dzii ŋu. (Xlẽ 1 Timoteo 4:12-16.) Wò hã àte ŋu ade ŋugble le nu siawo ke ŋu. Le kpɔɖeŋu me, ele be nàdi ɣeyiɣi ade ŋugble ne èle dzadzram ɖo be yeava srɔ̃ nu kple Biblia nusrɔ̃vi aɖe. Bu wò nusrɔ̃via ŋu, eye nàdze agbagba adi nyabiase alo kpɔɖeŋu aɖe si akpe ɖe eŋu wòase nyateƒea gɔme. Ne èdzra ɖo ɖe Biblia nusɔsrɔ̃a ŋu alea la, ado ŋusẽ wò ŋutɔ wò xɔse eye àzu Biblia fiala nyui si me dzo geɖe le. Aɖe vi na wò hã ne èdea ŋugble hafi yia gbeadzi. (Xlẽ Ezra 7:10.) Ðewohĩ àte ŋu axlẽ Dɔwɔwɔwo ƒe agbalẽa ƒe ta ɖeka be wòakpe ɖe ŋuwò nàde dzo wò subɔsubɔdɔa me. Àte ŋu ade ŋugble le mawunyakpukpui kple agbalẽ siwo nèdi be yeazã gbe ma gbe hã ŋu. (2 Timoteo 1:6) Eyome de ŋugble le ame siwo le wò anyigbamamaa me kple nya si nàgblɔ atsɔ anyɔ woƒe ɖetsɔleme la ŋu. Ne èdzra ɖo alea la, ana nàzã Biblia la nyuie atsɔ aɖi ɖase na amewo.—1 Korintotɔwo 2:4.\nNa nu si xlẽm nèle nade dzi gbɔ wò, eye nàda akpe na Yehowa ɖe nu nyui siwo srɔ̃m nèle la ta\n10. Nu nyui kawo hã ŋue míate ŋu ade ŋugble le?\n10 Nu bubu kawo hã ŋue míate ŋu ade ŋugble le? Ne èŋlɔ nya veviwo ɖi le dutoƒonuƒo aɖe ƒoɣi, alo le takpekpe sue alo gãawo me la, di ɣeyiɣi nàto wo me. Ne èle esia wɔm la, bia ɖokuiwò be, ‘Nu kae mesrɔ̃ tso Mawu ƒe Nya la me kple eƒe habɔbɔa gbɔ.’ Àgate ŋu ade ŋugble le Gbetakpɔxɔ kple Nyɔ! kpakple agbalẽ yeye siwo woɖe ɖe go la me nyawo ŋu. Ne èle Ƒegbalẽa xlẽm eye nèxlẽ nuteƒekpɔkpɔ aɖe vɔ la, tɔ vie nàde ŋugble le eŋu ale be wòawɔ dɔ ɖe dziwò. Nenema kee ne èle míaƒe agbalẽwo xlẽm la, ɖewohĩ àdi be yeate fli ɖe susu veviawo te alo aŋlɔ nya kpui aɖewo ɖe axadzi. Esia akpe ɖe ŋuwò ne èle dzadzram ɖo ɖe tɔtrɔyi, alẽkpɔkplɔ ƒe sasrãkpɔ, alo dɔdeasi aɖe ŋu. Vevietɔ wu la, ŋugbledede le nu si xlẽm nèle ŋu aʋu mɔ be nufiamea nade dzi gbɔ na wò, eye ana nàkpɔ ɣeyiɣi ado gbe ɖa ada akpe na Yehowa ɖe nu nyui siwo srɔ̃m nèle la ta.\nDE ŊUGBLE LE MAWU ƑE NYA LA ŊU GBE SIA GBE\n11. Agbalẽ kae nye vevitɔ si ŋu míade ŋugble le, eye aleke esia wɔwɔ akpe ɖe ŋuwò etsɔme? (Kpɔ etenuŋɔŋlɔa hã.)\n11 Le nyateƒe me la, Biblia ye nye agbalẽ vevitɔ si ŋu míade ŋugble le. Ke ne gbe ɖeka womeɖe mɔ be Biblia nanɔ asiwò o ɖe? * (Kpɔ etenuŋɔŋlɔa.) Ame aɖeke mate ŋu axe mɔ na wò be màgade ŋugble le nu siwo nèsrɔ̃ va yi, abe mawunyakpukpui siwo dzɔa dzi na wò alo Fiaɖuƒeha siwo nèlé ɖe susu me ene ŋu o. (Dɔwɔwɔwo 16:25) Mawu ƒe gbɔgbɔa akpe ɖe ŋuwò nàɖo ŋku nu siwo nèsrɔ̃ la dzi, eye esia akpe ɖe ŋuwò nàyi edzi awɔ nuteƒe.—Yohanes 14:26.\n12. Gbe sia gbe Biblia xexlẽ ƒe ɖoɖo kae nàte ŋu awɔ?\n12 Ale si nàte ŋu awɔ ɖoɖo ɖe wò gbe sia gbe Biblia xexlẽ ŋu ƒe kpɔɖeŋu ɖekae nye be, nàtia ŋkeke aɖewo be nàxlẽ Teokrasi Subɔsubɔ Suku ƒe kwasiɖa sia kwasiɖa ƒe Biblia xexlẽa ahade ŋugble le eŋu. Le ŋkeke bubuwo dzi la, àte ŋu axlẽ Mateo, Marko, Luka kple Yohanes ƒe Nya Nyuiawo be nàde ŋugble le nya siwo Yesu gblɔ kple nu siwo wòwɔ ŋu. (Romatɔwo 10:17; Hebritɔwo 12:2; 1 Petro 2:21) Agbalẽ aɖe hã le mía si si ƒo nu tso nu siwo dzɔ le Yesu ƒe agbenɔɣi ŋu ɖe ɖoɖo nu. Agbalẽ sia ate ŋu akpe ɖe ŋuwò be Nya Nyuiawo xexlẽ naɖe vi na wò geɖe wu.—Yohanes 14:6.\nNU KA TAE ŊUGBLEDEDE LE VEVIE ŊUTƆ\n13, 14. Nu ka tae wòle vevie be míanɔ ŋugble dem le Yehowa kple Yesu ŋu, eye nu kae esia aʋã mí míawɔ?\n13 Ŋugbledede le Yehowa kple Yesu ŋu akpe ɖe mía ŋu míazu Kristotɔ tsitsiwo eye míaƒe xɔse me nasẽ. (Hebritɔwo 5:14; 6:1) Ame si media ɣeyiɣi dea ŋugble le Mawu ŋu o ƒe ƒomedodo kple Yehowa me ate ŋu anɔ gbɔdzɔgbɔdzɔm vivivi eye wòava gbe Mawu mlɔeba. (Hebritɔwo 2:1; 3:12) Yesu xlɔ̃ nu mí be ne mímesea Mawu ƒe Nya la, alo xɔnɛ, “kple dzi nyui si nyo” o la, míate ŋu ‘alé eme ɖe asi’ o. Ke boŋ “agbe sia me dzimaɖitsitsiwo, kesinɔnuwo kple dzidzɔdonamenuwo” ahe mí.—Luka 8:14, 15.\n14 Eya ta mina míayi edzi anɔ ŋugble dem le Biblia me nyawo ŋu be míanya Yehowa nyuie. Esia aʋã mí míasrɔ̃ eyama kple eƒe nɔnɔme nyuiawo geɖe wu. (2 Korintotɔwo 3:18) Míate ŋu anɔ nu srɔ̃m tso mía Fofo si le dziƒo ŋu ahanɔ eƒe kpɔɖeŋu srɔ̃m yi ɖe mavɔmavɔ me. Mɔnukpɔkpɔ gã kae nye esi!—Nyagblɔla 3:11.\nŊugbledede le Yehowa kple Yesu ŋu akpe ɖe mía ŋu míazu Kristotɔ tsitsiwo eye míaƒe xɔse me nasẽ\n15, 16. (a) Vi kae ŋugbledede le Yehowa kple Yesu ŋu ɖe na wò? (b) Nu ka tae wòsesẽna be míade ŋugble, gake nu ka tae wòle be míaku kutri awɔe?\n15 Ŋugbledede le Yehowa kple Yesu ŋu ana hã be míatsɔ dzo ɖe nyateƒea ŋu. Dzo si le mewò ade dzi ƒo na nɔviwo kple ame siwo nèɖea gbeƒã na. Eye zi ale si nèle ŋugble dem le fe si Yehowa xe ɖe mía ta to Yesu dzi ŋu la, zi nenemae nàde asixɔxɔ ƒomedodo si le wò kpakple Mawu dome ŋu. (Romatɔwo 3:24; Yakobo 4:8) Esi nɔviŋutsu Mark si tso South Africa (Afrique du Sud) nɔ gaxɔ me ƒe etɔ̃ ɖe eƒe xɔse ta megbe la, egblɔ be: “Míate ŋu atsɔ ŋugbledede asɔ kple mɔzɔzɔ dodzidzɔname aɖe. Míeva kena ɖe nu yeyewo ŋu tso mía Mawu Yehowa ŋu ne míeyi ŋugblededea dzi. Ɣeaɖewoɣi ne dzi ɖe le ƒonye alo metsi dzimaɖi ɖe etsɔme ŋu la, metsɔa Biblia hedea ŋugble le Ŋɔŋlɔa ƒe akpa aɖe ŋu. Mekpɔe be esia nana nye dzi dzea eme.”\n16 Míexaxa le egbexexea me ale gbegbe be esesẽna be míakpɔ ɣeyiɣi ade ŋugble le Biblia ŋu. Nɔviŋutsu Patrick si le Afrika du aɖe me gblɔ be: “Nye susu le abe posuɖaka si me yɔ fũu kple nyatakaka vovovowo ene, esiwo mehiã kple esiwo nyemehiã o siaa, eye wòle vevie be matia wo me gbe sia gbe. Ne medzro nye susu me la, mekpɔnɛ be ‘nu geɖe le fu ɖem nam,’ eye ehiã be mado gbe ɖa na Yehowa tso wo ŋu hafi nye susu me navo made ŋugble. Togbɔ be esia wɔnɛ be ɣeyiɣi aɖe va yina hafi metea ŋu dea ŋugble le gbɔgbɔmenuwo ŋu hã la, enana metena ɖe Yehowa ŋu. Eye wòʋua nye susu ale be mesea nyateƒea gɔme ɖe edzi.” (Psalmo 94:19, etenuŋɔŋlɔa) Ɛ̃, ne míexlẽa Biblia hedea ŋugble le eŋu gbe sia gbe la, eɖea vi geɖe na mí.—Dɔwɔwɔwo 17:11.\nALEKE NÀWƆ AKPƆ ƔEYIƔI ADE ŊUGBLE\n17. Nu kae nàwɔ be nàkpɔ ɣeyiɣi ade ŋugble?\n17 Ame aɖewo fɔna ŋdi kanyaa xlẽa nu, dea ŋugble hedoa gbe ɖa. Ame bubuwo hã wɔa esia le ŋdɔmeɖiɖiɖemeɣi. Ðewohĩ le gowòme la, ɣeyiɣi si asɔ be nàxlẽ Biblia ate ŋu anye fiẽ me alo hafi nàmlɔ anyi. Ame aɖewo hã xlẽa Biblia ŋdi kple anyimlɔɣi siaa. (Yosua 1:8) Nu vevitɔae nye be, ‘nàwɔ wò ɣeyiɣi ŋu dɔ le mɔ nyuitɔ nu,’ si fia be nàɖe asi le nu siwo mehiã o ŋu be nàkpɔ ɣeyiɣi atsɔ ade ŋugble le Mawu ƒe Nya la ŋu gbe sia gbe.—Efesotɔwo 5:15, 16.\n18. Ŋugbe kae wodo le Biblia me na ame siwo katã dea ŋugble le Mawu ƒe Nya la ŋu hewɔna ɖe nu si wosrɔ̃ dzi?\n18 Yehowa do ŋugbe le Biblia me be yeayra ame siwo katã dea ŋugble le yeƒe Nya la ŋu hekua kutri wɔna ɖe nu si wosrɔ̃ dzi. (Xlẽ Psalmo 1:1-3.) Yesu gblɔ be: “Dzidzɔtɔwoe nye ame siwo le Mawu ƒe nya la sem, eye wole edzi wɔm!” (Luka 11:28) Gake esi gale vevie kura wue nye be, ne míedea ŋugble le Yehowa ƒe Nyaa ŋu gbe sia gbe la, akpe ɖe mía ŋu míanɔ agbe si ahe kafukafu vɛ nɛ. Ne míewɔa esia la, Yehowa ayra mí fifia be míanɔ dzidzɔ kpɔm eye wòana agbe mavɔ mí le eƒe xexe yeyea me.—Yakobo 1:25; Nyaɖeɖefia 1:3.\n^ mm. 11 Kpɔ nyati si nye “Alesi Míeʋli Te Ŋu Nɔ Te Sesĩe Le Gbɔgbɔ Me,” le December 1, 2006 ƒe Gbetakpɔxɔ me.\nŊugbledede le gbɔgbɔmenuwo ŋu: Efia be nàbu tame vevie le Mawu ƒe nuwɔwɔ aɖe alo nane si nèxlẽ le Biblia alo míaƒe agbalẽ aɖe me la ŋu. Nàdze agbagba be yeakpɔ nu si esia fia wò le Yehowa kple Yesu ŋu, ale si nàte ŋu asrɔ̃ wo, kple ale si nàtsɔ nu si nèsrɔ̃ akpe ɖe ame bubuwo ŋu. Esia ate wò ɖe Yehowa ŋu wu tsã


Yesaya 44 - Holy Bible [Ewe Bible 1913] - (Yes 44)\nAzɔ nye dɔla Yakob kple nye ame tiatia Israel, see!\nAle Yehowa, wɔwòla kple mèwòla tso dɔ me ke, amesi li kpli wò la, gblɔ esi: Nye dɔla Yakob kple nye ame tiatia Yesurun, megavɔ̃ o!\nElabena maƒo tsi ɖe kuɖinyigba dzi kple tɔʋu wo ɖe anyigba ƒuƒu dzi. Matrɔ nye gbɔgbɔ akɔ ɖe viwòwo dzi kple nye yayra ɖe wò dzidzimeviwo dzi,\nne woamie abe gbe ene, abe amuti le tɔ to ene.\nAmesi agblɔ be, Yehowa tɔ ye nye, ame keme atsɔ Yakob ƒe ŋkɔ na eɖokui, eye ame bubu aŋlɔ Yehowa ɖe eƒe asi ŋu, eye wòaƒo Israel ŋkɔ ɖo na eɖokui.\nAmeka agblɔ nya abe nye, amesi ɖo dukɔwo gɔme anyi tso blema ke la ene, ne wòaɖee afia, eye wòatoe nam? Woagblɔ nusi le eme va ge kple nusi le dzɔdzɔ ge la na wo!\nŊɔ megadzi mi o, eye migadzo nyanyanya o! Ɖe nyemena miesee tso gbaɖegbe ke, eye nyemetoe na mi oa? Miawoe nye nye ɖasefowo. Ɖe mawua ɖe li kpe ɖe ŋunyea? Agakpea ɖeke meli o, nyemenya ɖeke o.\nLegba mèlawo katã la toflokowo wonye, eye woƒe nu lɔlɔ̃awo mele ɖeke me o; woawo ŋutɔwoe nye woƒe ɖasefowo be, womele nu kpɔm o, eye womedzea si nu o, eyata ŋukpe alé wo.\nAmekae wɔ mawua ɖe, eye amekae kɔ legbaa ɖe, si mele ɖeke me o?\nKpɔ ɖa, ŋu akpe wo hatiwo katã; aɖaŋuawo la, amegbetɔwo wonye, wo katã naƒo ta kpli, eye woado: ke woadzo nyanyanya, eye ŋukpe alé wo katã.\nGbeɖe tsɔa gayibɔ tua fiae, ewɔa eŋu ɖɔ le dzoka xɔxɔ me, etsɔa zu tunɛ, eye wòtsɔa eƒe alɔkpa sesẽ wɔa ɖɔ le eŋu; ne dɔ va wui la, ekema ŋusẽ vɔna le eŋu, ne meno tsi o la, ekema eƒe lãme tuna.\nAtikpala daa dzidzeka, etsɔa ɣe tanɛ, eye wòtsɔa fi kpanɛ, etsɔa nudzidzega tanɛ, eye wòwɔnɛ ɖe ŋutsu ƒe nɔnɔme me, ɖe amegbetɔ ƒe ɖekadzedze me, ne wòanɔ xɔ me.\nAmea ɖe lã sedertiwo, etsɔ fɔfɔli kple logoti, eye wotia avemetiwo na eɖokui. Eɖo sesewu wo, eye tsidzadza na wotsi.\nWonye dzodonu na amegbetɔ; etsɔ ɖe do dzoe heƒu, eye wòtsɔe do dzo ƒo aboloe; etsɔ ɖe wɔ mawui hede ta agu nɛ, eye wòtsɔ ɖe wɔ aklama kpakpɛe heɖo gbe ɖa nɛ.\nEtsɔa eƒe afã ɖoa dzoe, eye eƒe afã dzi woɖua lã le; etɔa lã ɖuna ɖia ƒo, eƒua dzo hegblɔna be: Ehɛ̃, dzo ɖo lã me nam, dzoa le nunye vivim!\nEtsɔ mamlea wɔ mawui, etsɔe wɔ eƒe legbae, eye wòdze klo ɖe ta agu nɛ hedo gbe ɖa nɛ gblɔ bena: Ɖem, elabena wòe nye nye mawu!\nWomenyaa nu o, eye womedzea si nu o, elabena woƒe ŋku nye tre mele nu kpɔm o, eye woƒe dzi mele nu gɔme sem o.\nAmea ɖeke mebua ta me, eye wòkpɔ sidzedze kple gɔmesese o, ne wòagblɔ be: Metsɔ afã do dzoe, meƒo abolo ɖe eƒe akawo dzi, eye metɔ lã ɖu tso; ɖe matsɔ mamlea awɔ ŋunyɔnui, eye ɖe maɖo gbe na atikpoa?\nAmesi le dzofi yome la, dzi bleamee flui, maɖe eƒe agbe o, eye magblɔ na eɖokui o be: Ɖe menye aʋatsoe melé ɖe nuɖusi oa?\nYakob kple Israel, ɖo ŋui, elabena nye dɔla nènye; nyee wɔ wò nènye nye dɔla; Israel, megaŋlɔm be o!\nMena wò dzidadawo bu abe atu ene kple wò nuvɔ̃wo abe alilikpo ene; trɔ va gbɔnye, elabena meɖe wò.\nMi dziƒowo, mitso aseye, elabena Yehowa wɔe wòde go! Mi anyigba ƒe agunuwo, mido aƒa! Mi towo, avewo kple wo me nuwo katã, mitso aseye hoo, elabena Yehowa ɖe Yakob, eye wòdo kɔkɔe eɖokui ɖe Israel ŋu.\neya, amesi nana eƒe dolawo ƒe nya vaa me, eye wòwɔa eƒe ame dɔdɔ ƒe aɖaŋuɖoɖo dzi; eya, amesi gblɔ na Yerusalem be, woaganɔ eme, eye wogblɔ na Yuda-duwo be, woatso wo, eye yeafɔ eƒe glikpowo ɖe tsitrenu;\neya, amesi gblɔ na to gome be, mie, eye mana wò tɔsisiwo naƒu kplakplakpla;\neya, amesi gblɔ na Kores be: Nye lãkplɔvi nenye! Eyae awɔ nye ɖiɖiwo katã ade goe, eye wòagblɔ na Yerusalem be, woatsoe, eye na gbedoxɔ be, woaɖo egɔme anyi!


Tawo Kple Kpukpuiwo—Ame Kawoe De Wo Biblia Me, Eye Ɣekaɣie Wowɔ Esia?\nGBE BUBU Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Mixe Myanmar Nahuatl (Central) Nahuatl (Northern Puebla) Ndebele Ndonga Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Runyankore Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Tigrinya Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zapotec (Isthmus) Zulu\nTSƆE be ènye Kristotɔ le ƒe alafa gbãtɔ me. Ðeko miaƒe hamea xɔ agbalẽ aɖe tso apostolo Paulo gbɔ koe nye ema. Esi wole agbalẽa xlẽm la, ède dzesii be Paulo yɔ nya tso “ŋɔŋlɔ kɔkɔeawo,” siwo nye, Hebri Ŋɔŋlɔawo, me zi geɖe. (2 Timoteo 3:15) Ègblɔ na ɖokuiwò be, ‘Ne ɖe mate ŋu ake ɖe teƒe siwo wòyɔ nyawo tsoe ŋu la, adzɔ dzi nam ŋutɔ.’ Gake esia manɔ bɔbɔe kura o. Nu ka tae?\nTAWO KPLE KPUKPUIWO MENƆ ŊƆŊLƆ KƆKƆEAWO ME TSÃ O\nWò ya bu ale si “ŋɔŋlɔ kɔkɔeawo” ƒe asinuŋɔŋlɔgbalẽ siwo nɔ anyi le Paulo ƒe ŋkekeawo me nɔ ŋu kpɔ. Eƒe ɖee nye esi le axa sia—enye Yesaya ƒe agbalẽ si hã nɔ Ƒukukua Ƒe Agbalẽ Xatsaxatsawo dome la ƒe akpa aɖe. Nu ka kpɔm nèle? Nuŋɔŋlɔwo sɔŋ! Nuŋɔŋlɔ me dzesiwo mele wo me o. Eye tawo kple kpukpuiwo ƒe xexlẽdzesi siwo ŋu dɔ míewɔna egbea la ƒe ɖeke mele eme o.\nBiblia-ŋlɔlawo mema woƒe nyawo ɖe tawo kple kpukpuiwo me o. Ðeko woŋlɔ gbedeasi si woxɔ tso Mawu gbɔ la katã ɖi bliboe ale be gbedeasi bliboa nasu nuxlẽlawo hã si, ke menye eƒe akpa sue aɖe ko o. Ðe menye alea kee nèdina be wòanɔ ne èxɔ lɛta vevi aɖe tso wò lɔlɔ̃tɔ aɖe gbɔ oa? Èxlẽa lɛta bliboa, ke menye eƒe akpa sue aɖe ko o.\nGake esi tawo alo kpukpuiwo menɔ ŋɔŋlɔ kɔkɔeawo me o ta la, esia nye kuxi le mɔ aɖe nu. Ðeko Paulo zãa nyagbɔgblɔ siwo nye “abe ale si woŋlɔe ɖi ene” alo “abe ale si Yesaya gblɔe ɖi ene” tsɔ hea susu yia nya si yɔm wòle tso ŋɔŋlɔawo me dzi. (Romatɔwo 3:10; 9:29) Eye asesẽ ŋutɔ be nàke ɖe nya siwo wòyɔ tso ŋɔŋlɔawo me la ŋu, negbe ɖe nènya ‘ŋɔŋlɔ kɔkɔe’ blibo la nyuie.\nGakpe ɖe eŋu la, menye gbedeasi kpui ɖeka koe “ŋɔŋlɔ kɔkɔeawo” nye tso Mawu gbɔ o. Kaka ƒe alafa gbãtɔ Kristotɔwo Ŋɔli (K.Ŋ.) ƒe nuwuwu naɖo la, agbalẽawo va de 66 sɔŋ! Esia tae wòdzɔa dzi na ame siwo xlẽa Biblia egbea be tawo kple kpukpuiwo le eme si kpena ɖe yewo ŋu yewokena ɖe nya si dim yewole ŋu, abe nya gbogbo siwo Paulo yɔ ɖe eƒe lɛtawo me la ene.\nÐewohĩ àbia be, ‘Ame kawoe tsɔ xexlẽdzesi siwo nye tawo kple kpukpui mawo de Biblia me?’\nAME KAE TSƆ TAWO KPE ÐE EŊU?\nWogblɔ be Eŋlisitɔ Stephen Langton, si nye nunɔla, si va zu Canterbury Ƒe Bisiɔpgã emegbe lae ma Biblia ɖe tawo me. Ƒe alafa 13 lia ƒe gɔmedzedzee wòwɔ esia esime wònye nufiala le Paris Ƒe Yunivɛsiti, le France.\nDo ŋgɔ na Langton ƒe ɣeyiɣia la, agbalẽnyalawo ma Biblia-gbalẽwo me wotɔwotɔwoe; wo dometɔ aɖewo ma wo me ɖe memama kpuikpuikpuiwo alo tawo me, eye edze abe taɖodzinua koŋue nye be amewo nate ŋu ake ɖe nyawo ŋu bɔbɔe ene. Tsɔe be wodi be yewoake ɖe ŋɔŋlɔawo me nya aɖe ŋu le Yesaya ƒe agbalẽa me; aleke gbegbe wòanɔ bɔbɔe wu enye esi be woadii le eƒe ta ɖeka aɖe me tsɔ wu be woadii le ta 66 la katã me!\nGake kuxi aɖe le emawo katã ŋu. Agbalẽnyalawo to Biblia-gbalẽwo me mama ƒe mɔnu vovovowo vɛ, evɔ wo katã meto mɔ ɖeka o. Le wo dometɔ ɖeka me la, woma Marko ƒe Nyanyuigbalẽa ɖe ta 50 kloe me, ke menye ɖe ta 16 me abe ale si wòle egbea ene o. Le Langton ƒe ɣeyiɣia me le Paris la, sukuviwo tso dukɔ vovovowo me, eye wotsɔ Biblia geɖewo tso wo dedukɔ me va sukua. Gake nufialawo kple sukuviwo mete ŋu kena ɖe ŋɔŋlɔawo me nya ɖeka ma ke ŋu o. Nu ka tae? Nu si tae nye be woƒe Bibliawo ƒe tawo me mamawo meto mɔ ɖeka o.\nEsia ta Langton to ŋɔŋlɔawo mama ɖe tawo me ƒe mɔnu yeye vɛ. Ŋutinyagbalẽ aɖe gblɔ tso mɔnu si wòto vɛ la ŋu be “edo dzidzɔ na nuxlẽlawo kple nugbugbɔŋlɔlawo,” eye “wòkaka ɖo Europa ƒe teƒeteƒewo kabakaba.” (The Book—A History of the Bible) Eyae to Biblia-gbalẽwo ƒe tawo me mama ɖe xexlẽdzesi ƒe ɖoɖo si dzena le Biblia geɖewo me egbea la vɛ.\nAME KAE MA TAWO ÐE KPUKPUIWO ME?\nLe ƒe alafa 16 lia ƒe domedomee, si anɔ abe ƒe 300 ene megbe la, Franseawo ƒe agbalẽtala bibi si ŋkɔe nye Robert Estienne na nyawo didi le Biblia me gava le bɔbɔe wu. Eƒe taɖodzinu koŋue nye be yeana ame geɖe wu nasrɔ̃ Biblia. Ekpɔe be, ne woɖo Biblia-gbalẽwo ƒe tawo kple kpukpuiwo siaa ɖe xexlẽdzesi ƒe ɖoɖo nu wòto mɔ ɖeka la, aɖe vi ŋutɔ.\nMenye Estienne ye to Biblia me mama ɖe kpukpuiwo me ƒe susua vɛ o. Ame bubuwo wɔ esia do ŋgɔ nɛ. Le kpɔɖeŋu me, ƒe alafa geɖe do ŋgɔ la, Yudatɔ nugbugbɔgaŋlɔlawo ma Hebri Ŋɔŋlɔ bliboa, si nye Biblia ƒe akpa si woyɔna be Nubabla Xoxo, la ɖe kpukpuiwo me, gake womema wo ɖe tawo me o. Eye abe ale si wònɔ le tawo me mama gome ene la, kpukpuiawo me mama hã meto mɔ ɖeka o.\nAƒetɔ Estienne ma Kristotɔwo Ƒe Hela Ŋɔŋlɔawo, alo Biblia ƒe akpa si woyɔna be Nubabla Yeye la, ɖe kpukpuiwo me, eye wòtsɔe kpe ɖe Hebri Ŋɔŋlɔawo, siwo woma ɖe kpukpuiwo me xoxo la ŋu. Le ƒe 1553 me la, eta Biblia blibo gbãtɔ (ɖe Fransegbe me) eye eƒe tawo kple kpukpuiwo le ko abe ale si wòle le Biblia geɖe me egbea ene. Ame aɖewo ƒo nu tsi tre ɖe esia ŋu hegblɔ be Ŋɔŋlɔawo me mama ɖe kpukpuiwo me alea na Biblia me nyawo tso kpokpokpo, si wɔe be nyawo mekplɔ wo nɔewo ɖo le ɖoɖo nu o eye wòma nyagbɔgblɔ aɖewo me. Gake eteƒe medidi o, agbalẽtala bubuwo hã va nɔ mɔnu si wòto vɛ la zãm.\nEDE BIBLIA-SRƆ̃LAWO DZI ŊUTƆ\nŊɔŋlɔawo me mama ɖe tawo kple kpukpuiwo me dze abe mɔnu nyui aɖe wònye woto vɛ ene. Ðeko wòle abe ɖe “adrɛs” va le kpukpui ɖe sia ɖe si ene—abe posu ƒe xexlẽdzesi ene. Enye nyateƒe be menye Mawu ƒe gbɔgbɔe ʋã amewo woma Biblia me nyawo ɖe tawo kple kpukpuiwo me o, eye nu si tae woma nyawo me le teƒe aɖewo la me mekɔ tututu o. Ke hã wona wòle bɔbɔe na mí be míake ɖe ŋɔŋlɔawo me nya aɖe koŋ ŋu ahade dzesii ɖi alo atsɔ mawunyakpukpui aɖe si do dzidzɔ na mí la afia ame bubuwo. Ðeko wòle abe ale si míedea dzesi nyagbɔgblɔwo alo nyafɔkpe vevi aɖewo le agbalẽ me be míaɖo ŋku wo dzi ene.\nTogbɔ be ale si woma Biblia me nyawo ɖe tawo kple kpukpuiwo me la ɖea vi ŋutɔ hã la, ele vevie ŋutɔ be míaƒe susu nanɔ gbedeasi bliboa si tso Mawu gbɔ la ŋu be míase egɔme. Na wòazu numame na wò be wò susu nanɔ nyati bliboa alo nya si gblɔm wonɔ hafi la ŋu, ke menye mawunyakpukpui ɖekaɖekawo ko ŋu o. Esia wɔwɔ akpe ɖe ŋuwò be nànya “ŋɔŋlɔ kɔkɔeawo, siwo ate ŋu ana nàdze nunya hena ɖeɖekpɔkpɔ” la nyuie.—2 Timoteo 3:15.\nAle Si Woyɔa Tawo Kple Kpukpuiawoe\nTawo kple kpukpuiwo yɔyɔ kpena ɖe mía ŋu míeke- na ɖe nya ɖe sia ɖe ŋu le ŋɔŋlɔawo me. Le kpɔɖeŋu me, le magazine sia me la, nu si mawunyakpukpui si nye “Yesaya 40:13” fiae nye esi:\n(a) Yesaya ƒe agbalẽa\n(b) eƒe ta, si nye 40 lia\n(d) kpukpuia, si nye 13 lia\nNya si Yesaya gblɔ le afi mae nye: “Ame kae dzidze Yehowa ƒe gbɔgbɔ, eye ame kae anye eƒe aɖaŋuɖola ne wòafia nui?” Egbea míate ŋu akpɔ ale si Paulo zã nya siawoe la bɔbɔe le Romatɔwo 11:34 kple 1 Korintotɔwo 2:16.


Marko 8 | Biblia Le Internet Dzi | Xexe Yeye Gɔmeɖeɖe (1984)\n8 Le ŋkeke mawo me, esi ameha gã aɖe gava, eye naneke menɔ anyi woaɖu o la, eyɔ nusrɔ̃lawo hegblɔ na wo be: 2 “Ameha la ƒe nu le nublanui wɔm nam, elabena ŋkeke etɔ̃ sɔŋ ye nye esia wole gbɔnye, eye naneke mele wo si woaɖu o; 3 eye ne meɖe asi le wo ŋu be woayi woƒe aƒewo me dɔme ɣeɣi la, akpo ava tso wo le mɔ dzi. Evɔ wo dometɔ aɖewo hã tso didiƒe.” 4 Gake eƒe nusrɔ̃lawo ɖo eŋu nɛ be: “Afi kae ame aɖe ate ŋu akpɔ abolo tsoe le teƒe tsoabo sia na ame siawo woaɖu aɖi ƒo?” 5 Ke hã, egabia wo be: “Abolo nenie le mia si?” Woɖo eŋu be: “Wo ame adre.” 6 Eye wògblɔ na ameha la be woabɔbɔ anɔ anyigba, eye wòtsɔ abolo adreawo, da akpe, ŋe wo me, eye wòte wo tsɔtsɔ na eƒe nusrɔ̃lawo be woatsɔe ana ameawo, eye wotsɔ wo na ameha la. 7 Tɔmelã suesue ʋɛ aɖewo hã nɔ wo si; eye esi wòyra ɖe wo dzi vɔ la, egblɔ na wo be woatsɔ woawo hã ana ameawo. 8 Ale woɖu nu, eye woɖi ƒo, eye wofɔ kakɛ siwo susɔ la, wode kusi gã adre. 9 Evɔ ŋutsu siwo nɔ afi ma ƒe xexlẽme anɔ akpe ene. Mlɔeba la, edo mɔ wo. 10 Eye enumake wòɖo tɔdziʋu la kple eƒe nusrɔ̃lawo, eye wova Dalmanuta nutoa me. 11 Le afi sia la, Farisitɔwo va, eye wote nyahehe kplii, hele dzesi dim le egbɔ tso dziƒo, be yewoatsɔ atee kpɔ. 12 Eya ta eɖe hũ sesĩe le eƒe gbɔgbɔ la me, eye wògblɔ be: “Nu ka tae dzidzime sia le dzesi dim? Vavã mele egblɔm be: Womele dzesi aɖeke na ge dzidzime sia o.” 13 Tete wòdzo le wo gbɔ, gaɖo tɔdziʋua ake, eye wòdzo yi ƒua ƒe go kemɛ dzi. 14 Ke woŋlɔ be wometsɔ abolo ɖe asi o, eye naneke menɔ wo si le ʋua me o, negbe abolo ɖeka ko. 15 Eye wòte sedede na wo vevie gblɔ be: “Mina miaƒe ŋkuwo nanɔ ʋuʋu, minɔ ŋudzɔ ɖe Farisitɔwo ƒe amɔwɔʋãnu kple Herodes ƒe amɔwɔʋãnu la ŋu.” 16 Eya ta wonɔ nya ʋlim kple wo nɔewo le esi abolo aɖeke menɔ wo si o ta. 17 Esi wòde dzesi esia la, egblɔ na wo be: “Nu ka tae miele nya ʋlim le esi abolo aɖeke mele mia si o ta? Ðe miekpɔ dze si nu, alo se egɔme haɖe oa? Ðe wògale sesẽm na mi kokoko be miase nu gɔmea? 18 ‘Togbɔ be ŋku le mia si hã, ɖe miekpɔa nu oa; eye togbɔ be to le mia si hã, ɖe miesea nu oa?’ Eye ɖe mieɖo ŋku edzi oa, 19 esi meŋe abolo atɔ̃awo me na ŋutsu akpe atɔ̃awo ɖe, kusi nenie kakɛ siwo miefɔ la de?” Wogblɔ nɛ be: “Wo ame wuieve.” 20 “Esi meŋe adreawo me na ŋutsu akpe eneawo ɖe, kusi gã nenie kakɛ siwo miefɔ la de?” Wogblɔ nɛ be: “Adre.” 21 Eye wògblɔ na wo be: “Ðe miekpɔ se egɔme haɖe oa?” 22 Azɔ wova ɖo Betsaida. Le afi sia la, amewo kplɔ ŋkuagbãtɔ aɖe va egbɔ, eye woɖe kuku nɛ vevie be wòaka asi eŋu. 23 Eye wòlé ŋkuagbãtɔ la ƒe alɔnu, kplɔe do goe le kɔƒea me, eye esi wòɖe ta ɖe ŋku dzi nɛ vɔ la, eda eƒe asiwo ɖe eyama dzi hebiae be: “Èle nane kpɔma?” 24 Eye ŋutsua fɔ kɔ dzi hete gbɔgblɔ be: “Mele amewo kpɔm, elabena mele nu siwo le abe atiwo ene la kpɔm, gake wole zɔzɔm.” 25 Azɔ egatsɔ eƒe asiwo ɖo ŋutsua ƒe ŋkuwo dzi, eye ŋutsua kpɔ nu nyuie, eye wòhaya, eye wònɔ nu sia nu kpɔm nyuie. 26 Eya ta eɖe asi le eŋu be wòayi aƒe me, hegblɔ nɛ be: “Gake mègayi kɔƒea me o.” 27 Azɔ Yesu kple eƒe nusrɔ̃lawo ɖo ta Kaisarea Filipi ƒe kɔƒewo me, eye le mɔa dzi la, ete nyabiabia eƒe nusrɔ̃lawo, gblɔ na wo be: “Ame kae amewo le gbɔgblɔm be menye?” 28 Wogblɔ nɛ be: “Yohanes Amenyrɔɖetsimela, bubuwo be Eliya, bubuwo hã be, Nyagblɔɖilawo dometɔ ɖekae.” 29 Eye wòbia wo be: “Ke miawo ya ɖe, ame kae miegblɔna be menye?” Petro ɖo eŋu nɛ gblɔ be: “Wòe nye Kristo la.” 30 Eye wòde se na wo vevie be woagagblɔ ye ŋuti nya na ame aɖeke o. 31 Azɔ hã, ete nufiafia wo be, ele na Amegbetɔvi la be wòakpe fu geɖe, eye amegãwo kple nunɔlawo ƒe tatɔwo kple agbalẽfialawo agbee, eye woawui, eye wòafɔ le ŋkeke etɔ̃ megbe. 32 Le nyateƒe me la, egblɔ nya sia naneke maɣlamaɣlae. Gake Petro ɖe kpɔe, hete mokaka nɛ. 33 Etrɔ, kpɔ eƒe nusrɔ̃lawo, eye wòka mo na Petro gblɔ be: “Te ɖa le gbɔnye, Satana, elabena menye Mawu ƒe susuwo ŋu bum nèle o, ke boŋ amegbetɔwo tɔ.” 34 Azɔ eyɔ ameha la kple eƒe nusrɔ̃lawo va eɖokui gbɔ, eye wògblɔ na wo be: “Ne ame aɖe di be yeadze yonyeme la, negbe nu le eɖokui gbɔ, eye wòatsɔ eƒe fuwɔameti la, eye wòadze yonyeme ɖaa. 35 Elabena ame sia ame si dina be yeaɖe yeƒe luʋɔ la abui; gake ame sia ame si abu eƒe luʋɔ le nye kple nya nyui la ta la, aɖee. 36 Le nyateƒe me la, viɖe kae wòanye na ame, be xexe blibo la katã nazu etɔ, gake wòabu eƒe luʋɔ? 37 Nu ka koŋ ye ame atsɔ ana ɖe eƒe luʋɔ ta? 38 Elabena ame sia ame si nye kple nye nyawo akpe ŋu na le dzidzime wɔahasi sia si wɔa nu vɔ̃ me la, eƒe nu akpe ŋu na Amegbetɔvi la hã ne eva ɖo le Fofoa ƒe ŋutikɔkɔe me kple mawudɔla kɔkɔeawo.”


Yesu Kristo—Mesia si Ŋugbe Wodo | Biblia ƒe Nufiafia\nYEHOWA MAWU kpe ɖe mía ŋu be míanya amesi Mesia la nye esi wòna eƒe gbɔgbɔ ʋã Biblia me nyagblɔɖila geɖe wona numeɖeɖe tso Ðela sia si ŋugbe wodo la ƒe dzidzi, eƒe subɔsubɔdɔ, kple eƒe ku ŋu. Yesu Kristo dzie Biblia me nyagblɔɖi siawo katã va eme ɖo. Wova eme tututu abe alesi pɛpɛpɛ wogblɔ wo ɖi ene wòwɔ nuku. Be míakpɔ eƒe kpɔɖeŋu aɖewo la, na míadzro nyagblɔɖi ʋɛ aɖewo siwo ku ɖe Mesia la ƒe dzidzi kple ɖevimenɔɣi ŋu me akpɔ.\nNyagblɔɖila Yesaya gblɔe ɖi be Mesia la anye Fia Dawid ƒe dzidzimevi. (Yesaya 9:6) Dawid ƒe ƒomea mee wodzi Yesu ɖo hã vavã.—Mateo 1:1, 6-17.\nMawu ƒe nyagblɔɖila bubu si nye Mixa gblɔe ɖi be ɖevi sia ava zu dziɖula eye be woadzii le “Betlexem Efrata.” (Mixa 5:1) Du evee nɔ Israel si woyɔna be Betlexem esime wodzi Yesu. Ðeka gogo Nazaret, le dukɔa ƒe dziehe, eye evelia gogo Yerusalem le Yuda. Efrata ye woyɔna na Betlexem si gogo Yerusalem la tsã. Du ma mee wodzi Yesu ɖo, abe alesi tututu nyagblɔɖia gblɔe ene!—Mateo 2:1.\nBiblia me nyagblɔɖi bubu gblɔ be woayɔ Mawu ƒe Vi la “tso Egipte vɛ.” Esi Yesu nye ɖevi la, wokɔe yi Egipte. Herodes ƒe ku megbee wokplɔe gbɔe, ale be nyagblɔɖia va eme.—Hosea 11:1; Mateo 2:15.\nLe nya siwo woɖo ɖe axa 200 la, mawunyakpukpui siwo le tanya si nye “Nyagblɔɖi” te la na numeɖeɖe tsitotsito tso Mesia la ŋu. Taflatse, tsɔ mawunyakpukpui siawo sɔ kple esiwo dze le tanya si nye “Emevava” te. Esia wɔwɔ ana nàgaxɔ edzi ase geɖe wu be nyateƒee Mawu ƒe Nya la nye.\nEsi nèle mawunyakpukpui siawo me dzrom la, nenɔ susu me na wò be woŋlɔ nyagblɔɖi me nya siawo ɖi ƒe alafa geɖe hafi wova dzi Yesu. Yesu gblɔ be: “Ele be, woawu nusiwo katã woŋlɔ ɖe Mose ƒe se la kple nyagblɔɖilawo kpakple Psalmowo me le ŋutinye la nu.” (Luka 24:44) Abe alesi nàte ŋu ade dzesii le wò ŋutɔ wò Biblia me ene la, wova eme vavã—nya ɖesiaɖe va eme pɛpɛpɛ!\nNYAGBLƆÐI SIWO KU ÐE MESIA LA ŊU\nWodzii le Yuda ƒe toa me\nMose I, 49:10\nÐetugbi nɔaƒe aɖee dzii\nEtso Fia Dawid ƒe ƒomea me\nYehowa gblɔ be ye Vie\nWomexɔ edzi se o\nEdo tedzi yi Yerusalem\nEƒe zɔhɛ kplikplikpli\nWofia eyome mɔ ɖe klosalo 30 ta\nMeɖo nya ŋu na enutsolawo o\nWodzidze nu ɖe eƒe awuwo dzi\nWoɖu fewu le eŋu le fuwɔameti ŋu\nPsalmo 22:8, 9\nWomeŋe eƒe ƒu aɖeke o\nWoɖii ɖe kesinɔtɔwo dome\nEƒe ŋutilã menyunyɔ hafi wofɔe o\nDɔwɔwɔwo 2:24, 27\nWodoe ɖe dzi le Mawu ƒe ɖusi me\nƉoe Ɖe Amewo Ɖoe Ɖe Amewo Yesu Kristo—Mesia si Ŋugbe Wodo


Kete—Fiawo Ƒe Avɔ\nNyɔ! | 2001-10-08\nGBE BUBU Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Indonesian Italian Japanese Korean Latvian Lithuanian Norwegian Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Thai Turkish Ukrainian\nETSO NYƆ! ŊLƆLA SI LE GHANA GBƆ\nAVƆLƆ̃LA ƒe asi le yiyim le gbɔgbɔm kabakaba to avɔa dzi. Eƒe ŋku le avɔ lebee si le amadede dzeani me si le eƒe akɔme ŋu tututu esime wòle eɖokui ʋãm ɖe kekeawo kple atiawo ƒe gbeɖiɖi lédzinamea ŋu. Ka aɖewo to eƒe afɔbidɛwo me; si wòtsɔ hea afɔtɛmekawo—si nye ka siwo wotsi ɖe nusi nɔa dzi kple anyime yim henɔa avɔka siwo mlo legbe si me he meta 6 tso agbatia gbɔ la me kem ganɔa mɔ fiamee. * Ezã eƒe asibidɛwo tsɔ lɔ̃ sedaka lee dzeani aɖe to eme kabakaba tsɔ tso ga avɔka siwo mlo legbe si me ke ɖe te la me wòzu kalɔlɔ̃ si wòate wòazu avɔ.\nAvɔ lebee si wokpɔna le eme ƒe kekeme katã koe nye sentimeta ewo. Gake amadede dzeani kple atsyã lédziname klẽna le eme. Asinudɔwɔla la va koa alɔgbɔnu kple dzidzeme ne ele eƒe aɖaŋudɔa kpɔm ɖa—si nye kete akuakua.\nƑe akpe geɖe nye esia la, asinudɔwɔla bibiwo lɔ̃a avɔ abe alesi wolɔ̃nɛ tso blema ke ene. Wokpɔa ka siwo wotre tso flax, ɖeti kple seda me tsɔ lɔ̃a avɔe ɣesiaɣi. Woɖea amadede veviwo tsoa atiwo ƒe kewo kple aŋgbawo me si kpena ɖe avɔlɔ̃lawo ŋu wote ŋu dea atsyã bɔbɔe aɖewo woƒe dɔa me.\nAvɔlɔ̃la siwo le Afrikatɔ tsatsalawo dome wɔ agbati sue siwo wote ŋu kɔna yia afisiafi. Esi woyɔnɛ be avɔ lebee lɔ̃ti ta la, avɔ lebee si wote ŋu lɔ̃na le edzi ƒe kekeme katã koe nye sentimeta 7.5 va ɖo 11.5. Wotɔa avɔ lebee siawo tsiãna ɖekae wòzua avɔ gã si wodana ɖe abɔ. Woblaa agbati kpokploe siawo ɖe agbatsɔlãwo dzi wohena toa dzogbe, tɔsisiwo, kple to kɔkɔwo dzi. Esi wokɔa agbatiawo toa asimɔwo dzi le blema ta la, amesiwo zãnɛ bunɛ dɔwɔnu vevi aɖee.\nAlesi Avɔa Zazã Dzroa Amewoe\nƑe alafa geɖe va yi la, Ɣetoɖoƒe Afrika fiawo ɖu anyigba si dzi tomenu xɔasiwo bɔ ɖo, si Europatɔ anyigbayeyedilawo yɔ be Gold Coast, la dzi. * Afisiae wokua sika gbogbo aɖe le na Asanti-fiawo kple woƒe fiaƒomewo si na wozua hotɔwo. Wotsɔa sikanu xɔasiwo kple avɔ siwo wolɔ̃ etɔxɛe ɖoa atsyɔ̃e na fiagã siawo kple fia siwo le wo te tsɔ ɖea woƒe hokpɔkpɔ, ŋusẽ, kple amegãnyenye fiana le wo teviwo ŋkume. Wova tsɔ ŋkɔ na avɔ tɔxɛ si fiawo tana be kete, ate ŋu anye ŋkɔ si hea susu yia elɔlɔ̃ si de kusilɔlɔ̃ ɖi ge dzi. Gbe bubu dola siwo le Gold Coast hã lɔ̃a avɔ, gake le Asanti-fiawo gome la, kete va zu dzesi tɔxɛ si tsi tre ɖi na amegãnyenye kple fianyenye.\nAvɔlɔ̃la siwo le Gold Coast zãa ɖeti si wotre le wo gbɔ tsɔ lɔ̃a avɔe. Katetre si wode ama blɔ ye wozãna koŋ. Wolɔ̃ ka blɔ siawo ɖe avɔ si mefu tututu o me wòɖea fli kple nɔnɔme aɖewo ƒe atsyã ɖe avɔa me si amesiame te ŋu zãna.\nWomeɖe mɔ le fiawo ƒe kete ƒe atsyã nyui lɔlɔ̃ ŋu na amesiame o. Woɖo fiawo ƒe avɔlɔ̃la bibiwo ƒe ƒuƒoƒo ɖi be woalɔ̃ avɔ xɔasi siawo. Wodzɔ avɔlɔlɔ̃ mɔnu sia ŋu vevie eye wokpɔ eta nyuie be wòanɔ ɣaɣla. Wode se na avɔlɔ̃la bubuwo katã be womekpɔ mɔ alɔ̃ atsyã si wolɔ̃na na fia kple eƒe fiasã me tɔwo ɖeɖe la o. Fia la dzraa avɔ alafa geɖe ɖo, ɖesiaɖe kple alesi wolɔ̃e kple eƒe atsyã tɔxɛ. Le kɔnu nu la, fia metaa avɔ ɖeka tɔgbe le dutoƒo ɣesiaɣi o.\nLe ƒe alafa 16 lia me la, avɔ ƒomevi bubu te dodo le Gold Coast. Womelɔ̃ avɔ yeye siawo le Afrikatɔwo ƒe agbati dzi o ke boŋ anyigba didi aɖe dzie wowɔe le eye Europatɔ ƒudzimɔzɔla siwo nɔ nyiɖu, sika, kple kluviwo dim lae tsɔ wo vɛ. Ka siwo le amadede dzeani vovovo mee wotsɔ lɔ̃ dutavɔ siawoe. Eteƒe medidi o, dutavɔ siwo wolɔ̃ kple ka dzẽ, aŋutiɖiɖi, kple gbemu, va zu adzɔnu vevi aɖe le asitsatsa me. Ame ʋɛ aɖewo ko sie ga le be woate ŋu aƒle avɔ xɔasi siawo tso Europatɔ asitsalawo gbɔ. Asantitɔ kesinɔtɔ siwo kpɔa sika, nyiɖu, kple kluvi siwo wotsɔ dea tɔdziʋu siwo dze ɖe ƒuta dzi la si koe nu le be woate ŋu aƒlee. Gake menye avɔae nye nusi dim Asanti-fiawo kple fia siwo le wo te la le o.\nNe avɔa nya ka avɔlɔ̃lawo si ko la, wotsɔa dzigbɔɖi tua ka dzeaniawo si biãa ŋu la le wo me eye wogblẽa avɔa ƒe akpa si kpɔtɔ la ɖi. Emegbe wogbugbɔ lɔ̃a ka xɔasi siawo le fiavɔlɔ̃lawo ƒe agbatiwo dzi. Esi woƒe amadede vovovoawo nɔ agbɔ sɔm ɖe edzi la, nenema kee atsyã si asinudɔwɔlawo to vɛ hã nɔ ŋgɔ yimee, si ʋã wo woɖea woƒe avɔlɔlɔ̃ ƒe ŋutete kple aɖaŋudɔwɔwɔ fiana wu tsã. Asanti-fiawo xɔ avɔlɔ̃la bibi bubuwo tso gbe bubu dolawo dome de dɔa wɔwɔ me si na be wova lɔ̃ kete tɔxɛ si tɔgbe aɖeke menɔ anyi o.\nNɔnɔme siwo ɖi tɔmelã, xevi, atikutsetse, aŋgba, ɣeɖoto, anyieʋɔ, kple dzɔdzɔmenu siwo nya kpɔna la va nye nusiwo wotana ɖe avɔawo me pɛpɛpɛ, siwo katã ŋu gɔmesese aɖe le. Avɔ siwo me wolɔ̃ ka si le abe sika ene ɖo la tsi tre ɖi na hokpɔkpɔ, gbemu tɔ hea susu yia nu yeye dzi, amadede yibɔ tɔ tsi tre ɖi na blanuiléle, dzẽ tɔ fia dziku, eye klosalo tɔ tsi tre ɖi na dzadzɛnyenye kple dzidzɔ.\nAvɔlɔ̃lawo tsɔa dzigbɔɖi nɔa avɔ ɖeka lɔ̃m ɣleti geɖe dzitsitsi manɔmee, elabena wonya be dɔ nyui si yewoawɔ lae woatsɔ adzidze yewoƒe ŋutete kple aɖaŋudɔwɔwɔ tɔxɛ si le yewo si lae. Avɔ nyui sia ƒomevi ƒlelawo mebɔ o, elabena ame ʋɛ aɖewo koe ate ŋu aƒle kete nyui xɔasi siawo.\nKete si Li Egbea\nEsi ɣeyiɣiawo va le yiyim la, fia sesẽwo ƒe ŋusẽkpɔɖeamedzi va nɔ to yim. Megava hiã be woade vovototo avɔ si fiawo zãna kple esi dumevi dzrowo zãna dome o. Avɔ dzeani sia ƒlelawo va dzi ɖe edzi esime wova te ezazã le wɔna siwo meku ɖe fianuwo ŋu o me. Esi wova lɔ̃a kete kabakaba be woakpɔ avɔ geɖe wu na amewo ta la, eƒe anidzedze, nyonyo, kple asixɔxɔ dzi va ɖe kpɔtɔ.\nEgbea wolɔ̃a kete akpa gãtɔ kple ka siwo menye akuakuawo o eye wotsɔe tɔna akplowo, kɔmeblanu, alidziblanuwo, kukuwo kple nudodo bubuwo le agbɔsɔsɔ gã aɖe me. Avɔlɔ̃la ʋɛ aɖewo koe gawɔa kete lɔlɔ̃ mɔnu si wozãna le blema si bia kutrikuku kple ɣeyiɣi geɖe la ŋudɔ. Wobua kete akuaku xoxoa kesinɔnui fifia eye wònye domenyinu na dzidzimeviwo le ƒomea me. Nyateƒee, kete nyuitɔ si ɖeke mesɔ kpli o si wolɔ̃ le agbati dzi siwo wobuna fiawo ƒe avɔe tsã la megale nenema egbea o.\n^ mm. 3 Avɔka—katetre siwo me wohe va de agbatia me. Emelɔ̃ka—katetre siwo va tso ga avɔka siwo me wohe legbee la me.\n^ mm. 9 Egbegbe Ghana.\n[Nɔnɔmetata siwo le axa 16]\nAgbati siwo dzi wolɔ̃a avɔ le la le kpokploe\n[Nɔnɔmetata si le axa 17]\nAvɔlɔ̃la zãa eƒe afɔwo tsɔ hea afɔtɛmeka alo kuɖɔwoe\nƉoe Ɖe Amewo Ɖoe Ɖe Amewo Kete—Fiawo Ƒe Avɔ\ng01 10/8 axa 15-17\nÐe Amegbetɔ Le Eya Ŋutɔ ƒe Nuɖuɖu Dome Gblẽma?\nNu Vovovowo—Wole Vevie na Agbenɔnɔ\nAmekae Anyi Xexeame?\nAleke Mawɔ Adzudzɔ Dzitsitsi Alea Gbegbe?\nAzã Nyanyɛwo—Modzakaɖeɖe Ko Wonyea?\nAzã Nyanyɛwo Ŋuti Nyateƒenya La\nAfrika Dugã aɖe si me Ɣedzeƒe Kple Ɣetoɖoƒe Do Go Le\nAfikae Mawu ƒe Dzigbɔgbɔ Blewu Se Ðo?\nKoklo—Ebɔ eye Amesiame Lɔ̃nɛ


Ghana dukplɔla gbãtɔ\nKwame Nkrumah (Anyɔnyɔ 21, 1909 - Afɔfiɛ 27, 1972) enye Ghana vidzidzi gbãtɔ si vaye zu Ghana dukplɔla.\n1 Eƒe ɖevime kple sukudede\n2 Eƒe gbɔgbɔ va Ghana\n3 Ghana ƒe ɖokuisinɔnɔ\n4 Eƒe dziɖuɖu\n5 Nkrumah ƒe ƒometɔwo\n6 Kwame Nkrumah ƒe agbalẽwo\nEƒe ɖevime kple sukudedeEdit\nWodzi Nkrumah le Nkroful le Ghana ƒe Ɣetoɖoƒe nutome. Ŋkɔ si wotsɔ ne le eƒe ɖevime enye Francis Nwia Kofi Ngonloma. Ede Achimota School le Gẽ hafi wòyi edzi le Roma Katolik suku me le Axim. Le ƒe 1935 me la, ezɔ mɔ heyi ɖe United States. Ede Lincoln yunivesiti, afisi woxɔ BA ɖaseɖigbãle le.\nEƒe gbɔgbɔ va GhanaEdit\nLe 1945 me la, Nkrumah gbɔ va Ghana. Le eƒe gbɔgbɔ ko la, woɖoe nuŋlɔ̃la na United Gold Coast Convention (UGCC). Woƒe nunɔla ɣemaɣi enye J. B. Danquah. Le ƒe ʋea ɖewo megbe la, vovototo va ge ɖe wome eye Nkrumah do le UGCC la me eye wò va ɖo eya ŋutɔ ƒe dunyaheha si nye Convention People's Party (CPP). Wo nɔ United Kingdom dukɔa biam na Ghana ƒe ɖokuisinɔnɔ.\nGhana ƒe ɖokuisinɔnɔEdit\nLe Tedoxe 6, 1957 me la, Ghana dukɔa xɔ ɖokuisinɔnɔ eye Nkrumah zu dukɔa kplɔla. Fianyɔnu Elizabet II ganɔ zia dzi na Ghana ƒe etɔ̃ sɔ̃ŋ hafi eya hã trɔ tso Siamlɔm 1, 1960 dzi.\nNkrumah tu nuwo geɖe abe tɔdziʋudzeƒe gãaɖe, ayameʋudzeƒe yeye kple Akosombo Dam. Nkrumah nye Ghana dukplɔla ƒe 9 sɔŋ hafi wo ge le zia dzi. Ghana asrafowo tso ɖe eŋu le esime Ghana nɔ sesem.\nNkrumah ƒe ƒometɔwoEdit\nNkrumah nɔ ŋkɔ enye Aƒenɔ Nyaniba. Vi ene ye nɔ Nkrumah si. Via tsitsitɔ enye Francis, si nye dɔyɔla kple amatsiwɔla de ŋgɔ le Ghana. Emegbe la, Nkrumah ɖe Fathia Rezhik, si tso Egyipté. Wodzi vi etɔ̃. Gbãtɔ enye ŋutsu, Gamel, evelia enye Samia, si nye nyɔnu eye mamlea enye Sekou si nye ŋutsu.\nKwame Nkrumah ƒe agbalẽwoEdit\nWikimedia Commons has media related to: Kwame Nkrumah\nKwame Nkrumah le Eŋlisi Wikipiɖia dzi\nWoɖee tso "https://ee.wikipedia.org/w/index.php?title=Kwame_Nkrumah&oldid=47395"\nLast edited on 23 Tedoxe 2016, at 15:57\nWotrɔ axa sia susuea le 15:57, 23 Tedoxe 2016.


Yohanes 19 | Biblia Le Internet Dzi | Xexe Yeye Gɔmeɖeɖe (1984)\n19 Eya ta Pilato kplɔ Yesu, eye wòƒoe kple atam. 2 Eye asrafowo tsɔ ŋuka lɔ̃ fiakuku heɖɔ nɛ, eye wodo awudziwui aɖabɛtɔ nɛ; 3 eye wote egbɔ vava nɔ gbɔgblɔm be: “Míedo gbe na wò, Yudatɔwo ƒe Fia!” Woƒoa tome hã nɛ. 4 Eye Pilato gado go, eye wògblɔ na wo be: “Kpɔ ɖa! Mekplɔe do goe vae na mi, be mianyae be nyemekpɔ vodada aɖeke le eŋu o.” 5 Ale Yesu do go, eye ŋukafiakuku la kple awudziwui aɖabɛtɔ la le eŋu. Eye wògblɔ na wo be: “Kpɔ ɖa! Ŋutsu lae nye esi!” 6 Ke hã, esi nunɔlawo ƒe tatɔwo kple dɔlawo kpɔe la, wodo ɣli be: “Hee ɖe ati ŋu! Hee ɖe ati ŋu!” Pilato gblɔ na wo be: “Mia ŋutɔwo mikplɔe yi, ne miahee ɖe ati ŋu, elabena nyemekpɔ vodada aɖeke le eŋu o.” 7 Yudatɔwo ɖo eŋu nɛ be: “Se le mía si, eye le se sia nu la, ele be wòaku, elabena ewɔ eɖokui Mawu ƒe vi.” 8 Eya ta esi Pilato se nya sia la, vɔvɔ̃ gaɖoe ɖe edzi; 9 eye wògage ɖe nutomefia ƒe fiasã la me, eye wògblɔ na Yesu be: “Afi kae nètso?” Gake Yesu meɖo nya aɖeke ŋu nɛ o. 10 Eya ta Pilato gblɔ nɛ be: “Mèle nu ƒo ge nam oa? Mènya be ŋusẽ le asinye be maɖe asi le ŋuwò, eye ŋusẽ le asinye be mahe wò ɖe ati ŋu oa?” 11 Yesu ɖo eŋu nɛ be: “Ŋusẽ aɖeke manɔ asiwò ɖe ŋunye, ne menye ɖe wona wò tso dziƒo o. Esia tae ame si tsɔm de asi na wò la ƒe nu vɔ̃ lolo wu.” 12 Le susu sia ta la, Pilato nɔ agbagba dzem le ale si wòawɔ aɖe asi le eŋuti la ŋu. Gake Yudatɔwo do ɣli be: “Ne èɖe asi le ame sia ŋu la, ekema mènye Kaisaro xɔlɔ̃ o. Ame sia ame si wɔa eɖokui fiae la ƒoa nu tsia tsitre ɖe Kaisaro ŋu.” 13 Eya ta esi Pilato se nya siawo vɔ la, ekplɔ Yesu do goe, eye wòbɔbɔ nɔ ʋɔnudrɔ̃zikpui la dzi, le teƒe si woyɔna be Kpenyigba, gake le Hebrigbe me la, Gabata. 14 Ke enye ŋutitoto la ƒe dzadzraɖoŋkeke; gaƒoƒo adelia* lɔƒo mee. Eye wògblɔ na Yudatɔwo be: “Kpɔ ɖa! Miaƒe fia lae nye esi!” 15 Ke hã, wodo ɣli be: “Bu mo nɛ! Bu mo nɛ! Hee ɖe ati ŋu!” Pilato gblɔ na wo be: “Mahe miaƒe fia la ɖe ati ŋua?” Nunɔlawo ƒe tatɔwo ɖo eŋu be: “Fia aɖeke mele mía si o, negbe Kaisaro ko.” 16 Eya ta ɣemaɣi la, etsɔe de asi na wo be woahee ɖe ati ŋu. Eye wokplɔ Yesu dzoe. 17 Eye esi eya ŋutɔ tsɔ fuwɔametia la, edo go yi teƒe si woyɔna be Ametakoliƒe, si woyɔna be Golgota le Hebrigbe me; 18 eye wohee ɖe ati ŋu le afi ma, eye wohe ame eve bubu kpe ɖe eŋu, ɖeka le eƒe axa si, eye evelia le axa kemɛ, gake Yesu ya le titina. 19 Pilato ŋlɔ dzesideŋkɔ aɖe hã, eye wòtsɔe ɖo fuwɔameti la ŋu. Nu si wòŋlɔ lae nye: “Yesu, Nazaretetɔ la, Yudatɔwo ƒe Fia la.” 20 Eya ta Yudatɔ geɖewo xlẽ dzesideŋkɔ sia, elabena afi si wohe Yesu ɖe ati ŋu le la gogo dua; eye woŋlɔe ɖe Hebrigbe me, ɖe Latingbe me, ɖe Helagbe me. 21 Ke hã, Yudatɔwo ƒe nunɔlawo ƒe tatɔwo de asi gbɔgblɔ me na Pilato be: “Mègaŋlɔ be, ‘Yudatɔwo ƒe Fia’ o, ke boŋ be egblɔ be: ‘Nyee nye Yudatɔwo ƒe Fia.’” 22 Pilato ɖo eŋu be: “Nu si meŋlɔ la, meŋlɔe xoxo.” 23 Ke esi asrafowo he Yesu ɖe ati ŋu la, wotsɔ eƒe awudziwuiwo, eye woma wo ɖe akpa ene me, ne asrafo ɖeka naxɔ ɖeka, eye wotsɔ awutewui la hã. Gake wometɔ awutewuia ya o, elabena ɖe wolɔ̃e tso etame va se ɖe egɔme. 24 Eya ta wogblɔ na wo nɔewo be: “Migana míadzee o, ke boŋ mina míadzidze nu ɖe edzi, ne míakpɔ ame si tɔ wòanye.” Esia dzɔ, bene ŋɔŋlɔ la nava eme be: “Woma nye awudziwuiwo ɖe wo nɔewo dome, eye wodzidze nu ɖe nye awu dzi.” Eye alea tututue asrafoawo wɔ nu siawoe. 25 Ke hã, Yesu dada kple dadaa nɔvinyɔnu, kpakple Maria, Klopa srɔ̃, kple Maria, Magdalatɔ, wonɔ tsitre ɖe eƒe fuwɔameti la gbɔ. 26 Eya ta esi Yesu kpɔ dadaa kple nusrɔ̃la si wòlɔ̃na wole tsitre ɖe afi ma la, egblɔ na dadaa be: “Nyɔnu, kpɔ ɖa! Viwòe nye esi!” 27 Azɔ egblɔ na nusrɔ̃la la be: “Kpɔ ɖa! Dawòe nye esi!” Eye tso gaƒoƒo ma dzi la, nusrɔ̃la la kplɔe yi ye ŋutɔ ƒe aƒe me. 28 Le nu siawo megbe, esi Yesu nya be wowu nuwo katã nu vɔ azɔ la, bene ŋɔŋlɔ la nava eme la, egblɔ be: “Tsikɔ le wuyem.” 29 Nugoe aɖe nɔ afi ma, si wain tsitsi yɔ fũu. Eya ta wotsɔ ƒumekutsa de wain tsitsia me, tsɔe ɖo isop ti aɖe nu, eye wotsɔe ɖo nu nɛ. 30 Ke esi Yesu xɔ wain tsitsia la, egblɔ be: “Wowu enu!” eye esi wòbɔbɔ ta la, etsɔ eƒe gbɔgbɔ la na. 31 Azɔ esi wònye Dzadzraɖoŋkekee, eye be woƒe kukuawo nagatsi fuwɔametia ŋu le Sabat dzi o ta la, (elabena Sabat gãe sabat ŋkeke ma nye,) Yudatɔwo ɖe kuku na Pilato be wòana woaŋe woƒe afɔwo, eye woaɖe woƒe kukuawo adzoe. 32 Eya ta asrafoawo va, eye woŋe ame gbãtɔ kple ame evelia, siwo wohe ɖe ati ŋu kpe ɖe eŋu la, ƒe afɔwo. 33 Gake esi wova Yesu gbɔ, eye wokpɔe be eku xoxo ta la, womeŋe eƒe afɔwo o. 34 Ke hã, asrafoawo dometɔ ɖeka tɔ akplɔ eƒe axadame, eye enumake ʋu kple tsi do go. 35 Eye ame si kpɔe la ɖi ɖase, eye eƒe ɖaseɖiɖi la nye nyateƒe, eye ame ma nya be nyateƒenyawoe yegblɔna, bene miawo hã miaxɔe ase. 36 Le nyateƒe me la, nu siawo dzɔ, bene ŋɔŋlɔ la nava eme be: “Womaŋe eƒe ƒu ɖeka pɛ hã o.” 37 Eye ŋɔŋlɔ bubu gblɔ be: “Woafɔ ŋku ɖe Ame si wotɔ nui la dzi.” 38 Ke le nu siawo megbe la, Yosef si tso Arimatia, si nye Yesu ƒe nusrɔ̃la aɖe, gake le adza me, le esi wònɔ vɔvɔ̃m na Yudatɔwo ta la, bia Pilato be yeaxɔ Yesu ƒe kukua; eye Pilato ɖe mɔ nɛ. Eya ta eva, eye wòtsɔ eƒe kukua yii. 39 Nikodemo, ame si va egbɔ zi gbãtɔ le zã me, hã va, eye wòtsɔ mire kple aloe si wotsaka, si ade lita blaetɔ̃ vɔ etɔ̃ kloe la vae. 40 Eya ta wotsɔ Yesu ƒe kukua, eye wosi atike ʋeʋĩawo nɛ heblae ɖe aklalawo me, abe ale si Yudatɔwo dzrana ame kuku ɖo hena ɖiɖi ene. 41 Ke edzɔ hã be abɔ aɖe nɔ teƒe si wohee ɖe ati ŋu le, eye ŋkuɖodziyɔdo yeye aɖe nɔ abɔ la me, si me wometsɔ ame aɖeke mlɔ kpɔ o. 42 Eya ta afi mae wotsɔ Yesu mlɔ, le Yudatɔwo ƒe dzadzraɖoŋkeke la ta, elabena ŋkuɖodziyɔdo la gbɔ medidi o.


“Tsɔ Nu Siawo De Asi Na Nuteƒewɔlawo”—2 Timoteo 2:2 | Nusɔsrɔ̃\n“Tsɔ nu siawo de asi na nuteƒewɔlawo, ekema woawo hã woadze nyuie afia nu ame bubuwo.”—2 TIM. 2:2.\nHADZIDZI: 123, 53\nAleke Fia David wɔ nui esi wogblɔ nɛ be via ye atu Mawu ƒe gbedoxɔa?\nNu ka tae wòle be nɔviŋutsu tsitsiwo nakpe ɖe ɖekakpuiwo ŋu be woaxɔ agbanɔamedzi geɖe wu?\nNɔnɔme kae wòle be ɖekakpuiwo naɖe afia ne wova le dɔ siwo nɔvi tsitsiwo wɔna tsã la wɔm?\n1, 2. Aleke ame aɖewo bua woƒe dɔwoe?\nZI GEÐE la, dɔ si ƒomevi amewo wɔnae nana wosusuna be bubu le yewo ŋu alo bubu mele yewo ŋu o. Eye dɔ si ame wɔna ye ame geɖe kpɔna hafi dea bubu eŋu. Le dukɔ aɖewo me la, ne wodo go ame aɖe zi gbãtɔ la, nya siwo wobiana gbã dometɔ ɖekae nye, “Dɔ kae nèwɔna?”\n2 Ɣeaɖewoɣi la, Biblia yɔa dɔ si amewo wɔna la tɔna ɖe woƒe ŋkɔ ŋu. Le kpɔɖeŋu me, eƒo nu tso “Mateo, si nye adzɔxɔla,” “lãgbalẽŋudɔwɔla aɖe si ŋkɔe nye Simon,” kple “Luka, atikewɔla lɔlɔ̃tɔ la” ŋu. (Mat. 10:3; Dɔw. 10:6; Kol. 4:14) Biblia yɔa subɔsubɔmɔnukpɔkpɔwo hã tɔna ɖe amewo ƒe ŋkɔ ŋu. Esia ƒe kpɔɖeŋuwoe nye Fia David, nyagblɔɖila Eliya kple apostolo Paulo. Ŋutsu siawo de asixɔxɔ dɔ si Mawu de wo si la ŋu. Nenema kee wòle be míade asixɔxɔ subɔsubɔmɔnukpɔkpɔ siwo su mía si ŋu.\n3. Nu ka tae wòhiã be nɔvi tsitsiwo nana hehe ɖekakpuiwo? (Kpɔ foto si le nyati sia ƒe gɔmedzedze.)\n3 Mía dometɔ geɖe lɔ̃ dɔ si míewɔna eye adzɔ dzi na mí be míayi edzi anɔ ewɔm ɖaa. Gake nublanuitɔe la, tso esime Adam dze aglã ko la, dzidzime nu yina eye bubu va xɔna ɖe eteƒe. (Nyagb. 1:4) Ne edzɔ alea la, ehea kuxi aɖewo vana siwo gbɔ wòle be Kristotɔ vavãwo nakpɔ. Dɔ si wɔm Yehowa ƒe amewo le la le ta kekem eye wòbiaa aɖaŋunu geɖe ŋu dɔ wɔwɔ. Ɣesiaɣi si míetrɔ ɖe mɔnu yeyewo ŋu le gbeƒãɖeɖedɔa dodo ɖe ŋgɔ me la, zi geɖe la, ebiana be míawɔ aɖaŋudɔwɔnu siwo le tɔtrɔm kabakaba le ŋkeke siawo me ŋu dɔ. Esia na wòsesẽ na mía nɔvi tsitsi aɖewo be woatrɔ ɖe mɔnu yeyeawo ŋu. (Luka 5:39) Ne mele alea o hã, ŋusẽ kple ŋutete geɖe nɔa ɖekakpuiwo ŋu wu ame tsitsiwo. (Lod. 20:29) Eya ta, enye nu si me lɔlɔ̃ le eye wòsɔ hã be nɔvi tsitsiwo nana hehe ɖekakpuiwo be woaxɔ agbanɔamedzi geɖe wu.—Xlẽ Psalmo 71:18.\n4. Nu ka tae wòsesẽna na ame aɖewo be woaɖe asi le woƒe dɔ aɖewo ŋu na ame bubuwo? (Kpɔ aɖaka si nye “ Nu Si Ta Ame Aɖewo Melɔ̃na Ðea Asi Le Woƒe Dɔwo Ŋu Na Ame Bubuwo O.”)\n4 Ate ŋu asesẽ na ame siwo le agbanɔamedzinɔƒewo be woaɖe asi le woƒe dɔwo ŋu na ɖekakpuiwo. Wo dometɔ aɖewo vɔ̃na be yewomegale dɔ si doa dzidzɔ na yewo la wɔ ge azɔ o. Nɔvi bubuwo tsia dzi be ne yewomele dɔa nu o la, ɖekakpuiwo mate ŋu awɔe wòade edeƒe o. Eye nɔvi aɖewo asusu be ɣeyiɣi meli yewoana hehe ɖekakpuiwo o. Gake ele na ɖekakpuiwo be woaɖɔ ŋu ɖo be woagatsi dzi akpa ne womele dɔ geɖe wu dem asi na wo o.\n5. Biabia kawo me míadzro le nyati sia me?\n5 Na míadzro nya sia me le go eve aɖewo me kpɔ. Gbã, aleke nɔvi tsitsiwo ate ŋu akpe ɖe ɖekakpuiwo ŋu woaxɔ agbanɔamedzi geɖe wu, eye nu ka tae esia le vevie? (2 Tim. 2:2) Evelia, nu ka tae wòle vevie be nɔnɔme nyuitɔ nanɔ ɖekakpuiwo si esime wole kpekpem ɖe nɔvi siwo kpɔ nuteƒe wu la ŋu hele nu srɔ̃m tso wo gbɔ? Hafi míaɖo nya siawo ŋu la, na míadzro ale si Fia David dzra viaŋutsua ɖo be wòasu te awɔ dɔ vevi aɖe la me gbã.\nDAVID DZRA SALOMO ÐO HEKPE ÐE EŊU\n6. Nu kae Fia David di be yeawɔ, eye nya kae Yehowa gblɔ tso eŋu?\n6 David nye sisila si nɔ tsaglãla tsam ƒe geɖe, gake emegbe eva zu fia si nɔ aƒe nyui aɖe me. Ete ɖe edzi be “aƒe,” alo gbedoxɔ aɖeke meli si ŋu wokɔ na Yehowa o, eya ta edi be yeatu gbedoxɔ nɛ. Ale wògblɔ na nyagblɔɖila Natan be: “Kpɔ ɖa, mele sedertixɔ me, ke Yehowa ƒe nubablaɖakaa ya le avɔgbadɔ me.” Natan ɖo eŋu nɛ be: “Nu sia nu si le dzi me na wò la, wɔe, elabena Mawu vavã la li kpli wò.” Ke hã, Yehowa melɔ̃ be David natu xɔ na ye o. Egblɔ na Natan be wòagblɔ na David be: “Menye wòe atu xɔ nam manɔ eme o.” Togbɔ be Yehowa ka ɖe edzi na David lɔlɔ̃tɔe be yeayi edzi ayrae hã la, Yehowa gblɔ be David viŋutsu Salomo ye atu gbedoxɔa. Aleke David wɔ nui?—1 Kron. 17:1-4, 8, 11, 12; 29:1.\n7. Esi Yehowa gblɔ be David matu gbedoxɔ na ye o la, nu kae David wɔ?\n7 David mese veve hegbe asikpekpe ɖe gbedoxɔa tutu ŋu le esi etutu ŋuti kafukafua mayi nɛ o ta o. Le nyateƒe me la, wova yɔ gbedoxɔa be Salomo ƒe gbedoxɔ, ke menye David ƒe gbedoxɔ o. Togbɔ be ate ŋu ate ɖe David dzi be mɔnukpɔkpɔa mesu ye si yewɔ nu si yeɖo ɖe dzi me o hã, ekpe asi ɖe dɔa ŋu bliboe. Ewɔ ɖoɖo ɖe dɔwɔlawo ƒe hatsotso vovovowo ŋu eye wòƒo gayibɔ, akɔbli, klosalo kple sika kpakple sedertiwo nu ƒu. Azɔ hã, ede dzi ƒo na Salomo hegblɔ nɛ be: “Vinye, Yehowa nenɔ kpli wò, ne wòadze edzi na wò, ale be nàtu Yehowa wò Mawu ƒe xɔ la, abe ale si tututu wògblɔ le ŋuwò ene.”—1 Kron. 22:11, 14-16.\n8. Nu ka tae David ate ŋu asusu be Salomo medze atu gbedoxɔa o, ke hã nu kae David wɔ?\n8 Xlẽ 1 Kronika 22:5. David ate ŋu asusu be Salomo medze akpɔ dɔ vevi ma gbegbe dzi o. Eye le nyateƒe me la, gbedoxɔ si woatu la “lolo ale gbegbe eye eƒe nyonyo ƒo ɖe sia ɖe ta sãsãsã,” evɔ “ɖekakpui dzaa makpɔnuteƒe” koe Salomo nye ɣemaɣi. Ke hã, David nyae be Yehowa akpe ɖe Salomo ŋu wòawɔ dɔ si wòde esi la ade goe. Eya ta David trɔ susu ɖe nu si wòate ŋu awɔ atsɔ akpe asi ɖe eŋu la ŋu, eye wòƒo xɔtunuwo nu ƒu nɛ le agbɔsɔsɔ gã aɖe me.\nKPƆ DZIDZƆ ÐE HEHENANA AME BUBUWO ŊU\nNe míekpɔ ale si ɖekakpuiwo va le agbanɔamedzi geɖe wu xɔm la, edoa dzidzɔ na mí ŋutɔ (Kpɔ memama 9)\n9. Nu kae ana wòanɔ bɔbɔe na ame tsitsiwo be woatsɔ woƒe dɔwo ade asi na ɖekakpuiwo kple dzidzɔ? Wɔ eƒe kpɔɖeŋu.\n9 Mele be wòate ɖe nɔviŋutsu tsitsiwo dzi ne eva hiã be woaɖe asi le woƒe dɔwo ŋu na ɖekakpuiwo o. Nu si tae nye be, ne wona hehe ɖekakpuiwo be woatsɔ agbanɔamedziwo la, ana dɔa natsɔ afɔ nyuie. Dzidzɔ gãe wòle be wòanye na hamemetsitsiwo be ɖekakpui siwo wona hehee la dze be woayi dɔa dzi. Le kpɔɖeŋu me, bu vifofo si fia ʋukuku viaŋutsu ŋu kpɔ. Esi ɖevia le sue la, ɖeko wònɔ ŋku lém ɖe fofoa ŋu. Esi ɖevia va tsi vie la, fofoa ɖe nu si wɔm wòle la me nɛ. Esi ɖevia tsi aku ʋu le se nu la, eva le ʋua kum eye fofoa nɔa nu ɖekaɖeka aɖewo me ɖem nɛ. Ɣeaɖewoɣi la, ne fofoa ku ʋua sẽe la, eɖea mɔ ɖevia hã kunɛ sẽe, gake mlɔeba ɖevia koŋue va kua ʋua esi fofoa le tsitsim. Vifofo dzenunya sia akpɔ dzidzɔ ŋutɔ be ye via va xɔ ɖe ye teƒe le ʋua kum azɔ, eye megblɔna be ye kokokoe aku ʋua o. Nenema kee wònyea dada na ame tsitsiwo hã ne wona hehe ɖekakpuiwo be woaxɔ teokrasigbanɔamedzi geɖe wu.\n10. Aleke Mose se le eɖokui me le bubu kple ɖoƒe ŋu?\n10 Ele be mí ame tsitsiwo míanɔ ŋudzɔ ɖe ŋuʋaʋã ŋu. De ŋugble le ale si Mose wɔ nui esime Israel-vi aɖewo va nɔ nu wɔm abe nyagblɔɖilawo ene le asaɖaa me ŋu kpɔ. (Xlẽ 4 Mose 11:24-29.) Yosua si nye Mose ƒe kpeɖeŋutɔ la di be yeagbee na wo. Edze ƒãa be Yosua susu be wova le bubu si Mose dze na la ƒe ɖe xɔm. Gake Mose gblɔ nɛ be: “Ŋu ʋãm nèle ɖe nunyea? Ao, ɖe madi be Yehowa nakɔ eƒe gbɔgbɔ la ɖe Yehowa ƒe dukɔ la me tɔwo katã dzi ne woanye nyagblɔɖilawo hafi!” Mose kpɔe be Yehowa ƒe asi le nyaa me. Mose medi bubu na eɖokui o, ke boŋ eƒe nyawo ɖee fia be edi be Yehowa nana Eƒe gbɔgbɔ la esubɔlawo katã abe ale si wòna ye ene. Abe Mose ene la, ɖe menyea dzidzɔ na mí ne ame bubuwo xɔ subɔsubɔmɔnukpɔkpɔ si míakpɔ mɔ be woatsɔ ana mí hafi oa?\n11. Nya kae nɔviŋutsu aɖe gblɔ tso asiɖeɖe le eƒe agbanɔamedziwo ŋu ŋuti?\n11 Egbea, nɔviŋutsu siwo ku kutri le woƒe dɔwo me ƒe geɖe eye wona hehe ame bubuwo be woawo hã woawɔ geɖe la ƒe kpɔɖeŋuwo li. Le kpɔɖeŋu me, nɔviŋutsu aɖe si ŋkɔe nye Peter la wɔ ɣeyiɣiawo katã ƒe subɔsubɔdɔa ƒe 74 kple edzivɔ, eye le ƒe mawo me la, etsɔ ƒe 35 wɔ dɔ le alɔdzedɔwɔƒe aɖe le Europa. Eyae nye Subɔsubɔ Dɔdzikpɔƒea dzi kpɔla hafi nɔvi bubu xɔ ɖe eteƒe nyitsɔ laa ko. Fifia Paul si nye ɖekakpui si wɔ dɔ kplii ƒe geɖe lae va le dɔ si wòwɔna tsã la wɔm. Esi wobia gbe Peter tso ale si wòse le eɖokui me ku ɖe tɔtrɔa ŋu la, egblɔ be, “Dzidzɔe wònye nam be nɔviŋutsu siwo wona hehee nyuie la li be woaxɔ agbanɔamedzi geɖe wu eye wole dɔa dzi kpɔm nyuie.”\nDE BUBU AME TSITSI SIWO LE MÍA DOME ŊU\n12. Nu kae wòle be míasrɔ̃ tso Rehabeam ƒe ŋutinya si le Biblia me la me?\n12 Le Salomo ƒe ku megbe la, viaŋutsu Rehabeam va zu fia ɖe eteƒe. Esi Rehabeam hiã aɖaŋuɖoɖo ku ɖe ale si wòatsɔ eƒe agbanɔamedziwoe ŋu la, eyi ɖakpɔ ame tsitsiwo gbã. Ke hã, egbe woƒe aɖaŋuɖoɖoa kura! Le esia teƒe la, ewɔ ɖe ɖekakpui siwo nye ehati siwo nɔa eŋu la ƒe aɖaŋuɖoɖo dzi. Nu gbegblẽ sɔŋ koe do tso eme. (2 Kron. 10:6-11, 19) Nufiame kae le eme na mí? Nunya le eme be míabu ame tsitsi kpɔnuteƒewo ƒe aɖaŋuɖoɖowo ŋu nyuie. Togbɔ be mele be ɖekakpuiwo nase le wo ɖokui me be ele kokoko be yewoalé tsã ƒe mɔnuwo me ɖe asi o hã la, mele be woaŋe aɖaba ƒu nɔvi tsitsiwo ƒe aɖaŋuɖoɖowo dzi wo ŋu mabumabui o.\n13. Aleke wòle be ɖekakpuiwo nawɔ dɔ kple ame tsitsiwo?\n13 Ðekakpui aɖewo ate ŋu anɔ dɔ aɖe si me ame tsitsiwo hã le gome kpɔm le la dzi kpɔm fifia. Togbɔ be ɖekakpuiawoe va le dɔa dzi kpɔm fifia hã la, anyo be woase nya si le ame tsitsi kpɔnuteƒewo si hafi atso nya me, ale be woƒe nunya naɖe vi na wo. Paul, si ŋu míeƒo nu tsoe va yi, si xɔ ɖe Peter teƒe fifia le Subɔsubɔ Dɔdzikpɔƒea dzi kpɔm la gblɔ be: “Media ɣeyiɣi ɖabiaa Peter ƒe aɖaŋuɖoɖo, eye mede dzi ƒo na nɔvi siwo le dɔdzikpɔƒea be woawo hã woawɔe nenema.”\n14. Nu kae míesrɔ̃ tso ale si Timoteo wɔ dɔ aduadu kple Paulo la me?\n14 Timoteo si nye ɖekakpui la nɔ Paulo ŋu wowɔ dɔ ɖekae ƒe geɖe. (Xlẽ Filipitɔwo 2:20-22.) Paulo ŋlɔ agbalẽ na Korintotɔwo be: “Mele Timoteo dɔm ɖe mia gbɔ, elabena enye vinye lɔlɔ̃a kple nuteƒewɔla le Aƒetɔ la me. Aɖo ŋku mɔnu siwo mezãna le Kristo Yesu me, abe ale si mele nu fiam le hame ɖe sia ɖe me le afi sia afi ene la, dzi na mi.” (1 Kor. 4:17) Kadodo kplikplikpli si nɔ Paulo kple Timoteo dome la dze ƒãa le nya kpui ma me. Paulo di ɣeyiɣi fia ‘mɔnu siwo wòzãna le Kristo Yesu me’ la Timoteo. Timoteo hã lé hehe si Paulo nɛ la me ɖe asi sesĩe heva zu ame si gbɔ Paulo melɔ̃a nu le o, eye Paulo ka ɖe edzi be ate ŋu akpɔ nɔvi siwo nɔ Korinto la ƒe gbɔgbɔmenuhiahiãwo gbɔ. Kpɔɖeŋu nyui kae nye esi esia nye na hamemetsitsiwo be woasrɔ̃ egbea esi wole hehe nam nɔviŋutsu bubuwo be woaxɔ ŋgɔ le hamea me!\nAME SIA AME ƑE WƆƑE LI\n15. Aleke aɖaŋu si Paulo ɖo na Kristotɔwo le Roma la ate ŋu akpe ɖe mía ŋu ne tɔtrɔ siwo wɔm habɔbɔa le la lɔ mí ɖe eme?\n15 Ɣeyiɣi vevi aɖe mee míele. Yehowa ƒe habɔbɔa ƒe akpa si le anyigba dzi la le ŋgɔ yim le mɔ geɖe nu, eye ŋgɔyiyi sia wɔe be nu geɖewo le tɔtrɔm. Ne tɔtrɔ mawo va lɔ mí ɖe eme la, mina míabɔbɔ mía ɖokui eye míana míaƒe ŋku nanɔ nu si ade Yehowa ƒe habɔbɔa dzi ŋu, ke menye míawo ŋutɔwo dzi o. Ewɔwɔ alea doa ɖekawɔwɔ ɖe ŋgɔ. Paulo gblɔ na Kristotɔ siwo nɔ Roma be: “Mele egblɔm na mia dometɔ ɖe sia ɖe be wòagabu eɖokui ŋu wu ale si dze o, ke boŋ be wòabu ale si wòanɔ ŋute le susu me ŋu, ame sia ame le xɔse ƒe dzidze si Mawu nɛ la nu. Elabena ale si ko ŋutinu geɖewo le ŋutilã ɖeka ŋu na mí, gake ŋutinuawo katã mewɔa dɔ ɖeka ƒomevi o la, nenema kee míawo hã, togbɔ be míesɔ gbɔ hã la, ŋutilã ɖekae míenye le Kristo me.”—Rom. 12:3-5.\n16. Nu kae nɔvi tsitsiwo kple ɖekakpuiwo kpakple wo srɔ̃wo siaa ate ŋu awɔ be ŋutifafa kple ɖekawɔwɔ nakpɔtɔ anɔ Yehowa ƒe habɔbɔa me?\n16 Aleke kee nɔnɔmea ɖale le mía gome o, mina mí katã míawɔ mía tɔ sinua ado Yehowa ƒe ŋutikɔkɔe Fiaɖuƒe la ƒe nuwo ɖe ŋgɔ. Mi ame tsitsiwo, mina hehe ɖekakpuiwo be woawɔ dɔ siwo wɔm miele. Mi ɖekakpuiwo, milɔ̃ faa miaxɔ agbanɔamedziwo, mibɔbɔ mia ɖokui, eye miyi edzi miade bubu ame tsitsiwo ŋu. Mi srɔ̃nyɔnuwo hã, misrɔ̃ Akwila srɔ̃ Priskila ƒe kpɔɖeŋu; enɔ srɔ̃a Akwila ŋu hekpe asi ɖe eŋu nuteƒewɔwɔtɔe le nɔnɔme vovovowo me.—Dɔw. 18:2.\n17. Aleke Yesu ka ɖe eƒe nusrɔ̃lawo dzi, eye dɔ kae wòna hehe wo be woawɔ?\n17 Le hehenana amewo be woaxɔ agbanɔamedzi geɖe ƒe nyaa me la, Yesue ɖo kpɔɖeŋu nyuitɔ kekeake ɖi. Enya be yeƒe anyigba dzi subɔsubɔdɔa ava wu enu eye ahiã be ame bubuwo nayi yeƒe dɔa dzi. Togbɔ be eƒe nusrɔ̃lawo mede blibo o hã, eka ɖe wo dzi eye wògblɔ na wo be woawɔ dɔ siwo lolo wu esi yewɔ. (Yoh. 14:12) Ena hehe wo nyuie, eye wokaka nya nyuia le xexe si wonya ɣemaɣi la me tsitotsito.—Kol. 1:23.\n18. Etsɔme nyui kae míele mɔ kpɔm na, eye nu kae míate ŋu awɔ fifia?\n18 Le Yesu ƒe vɔsakua megbe la, wofɔe ɖe tsitre wòyi dziƒo afi si wogade dɔ geɖe asi nɛ le be wòawɔ tsɔ kpe ɖe ɖoƒe si ‘ƒo dziɖuɖuwo kple gãnyenye kple ŋusẽ kple aƒetɔnyenye katã ta sãsãsã’ ŋu. (Ef. 1:19-21) Ne míeku hafi Armagedon-ʋaa dze egɔme la, woafɔ mí ɖe tsitre le xexe yeye si me dzɔdzɔenyenye anɔ la me, afi si dɔ dodzidzɔname geɖe anɔ míawɔ. Gake fifia gɔ̃ hã, dɔ vevi aɖe li si mí katã míate ŋu awɔ—eyae nye gbeƒãɖeɖe nya nyuia kple nusrɔ̃lawɔwɔdɔa. Mina mí katã, ɖeviwo kple tsitsiawo siaa, míayi edzi “[awɔ] geɖe le Aƒetɔ la ƒe dɔ la me.”—1 Kor. 15:58.\nNU SI TA AME AÐEWO MELƆ̃NA ÐEA ASI LE WOƑE DƆWO ŊU NA AME BUBUWO O\nWovɔ̃na be dɔa ŋuti kafukafua mayi na yewo o.\nGake Yehowae dze na kafukafua katã.—Ps. 115:1.\nWomedina be yewoaɖe asi le dɔ si doa dzidzɔ na yewo la ŋu o.\nGake dzidzɔ le hehenana ame bubuwo me.—Dɔw. 20:35.\nWovɔ̃na be ame bubuwo mava wɔ dɔa nyuie o.\nGake Mawu ate ŋu akpe ɖe ame bubuwo ŋu woawɔ dɔa.—Ps. 37:5.\nMedzɔa dzi na wo be yewomagava nɔ dɔa nu o.\nGake nyuitɔe nye be woaɖo ŋku edzi be Yehowa ŋutɔe le eƒe dɔa nu.—Yes. 45:6, 7.\nWosusuna be vovo mele yewo ŋu yewoana hehe ame bubuwo o.\nGake hehenana amewo fifia nana woƒoa asa na ɣeyiɣi gbegblẽ le etsɔme.—Ef. 5:15, 16.


GBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nHadede kple ɖevi siwo le hamea me doa dzidzɔ nam\nAbe ale si Samuel Hamilton gblɔe ene\nƑE SI ME WODZII: 1928\nDUKƆ SI ME WÒTSO: COSTA RICA\nAME SI WÒNYE TSÃ: MEƑO ÐOKUINYE ÐE BƆLƑOƑO KPLE TSATSADADA ME VĨI\nƑutadu Puerto Limón, si nye melidzeƒe le Costa Rica ƒe ɣedzeƒe mee menɔ tsi. Vi enyi ye nɔ dzinyelawo si, eye nyee nye vi adrelia. Fofonye ku esi mexɔ ƒe enyi. Tso ɣemaɣia, mía nɔ si nye dzila ɖekɛ ye nyi mí.\nBezbɔlƒoƒo ɖom abe axɔ̃ ene. Mesea vivi nɛ tso nye ɖevime ke. Esi menye sɔhɛ la, mege ɖe nutoa me bɔlƒoha aɖe me. Esi menɔ bɔl ƒom na nutoa me bɔlƒohaa le nye ƒe 20-awo me la, ŋutsu aɖe si dia bɔlƒolawo na bɔlƒohawo la, bia tso asinye be mava ƒo bɔl na bɔlƒoha aɖe si axe fe nam le Nicaragua. Gake esi nɔnye ƒe lãme menɔ kɔkɔm o eye menɔ edzi kpɔm ta la, nyemelɔ̃ be manɔ Nicaragua o. Eya ta megbe. Emegbe ame bubu aɖe si dia bɔlƒolawo na bɔlƒohawo la bia tso asinye be mava ƒo bɔl na Costa Rica dukɔa ƒe bɔlƒohaa, si me tɔwo wotia tso nuto vovovowo ƒe bɔlƒohawo me. Fifia ya melɔ̃. Meƒo bɔl na dukɔa tso ƒe 1949 va ɖo 1952 eye meƒo bɔl le teƒe vovovo siwo nye Cuba, Mexico kple Nicaragua. Medzea agbagba le bezbɔl la ƒoƒo me ŋutɔ, eye mekpɔ gome le hoʋiʋli 17 sɔŋ me tsiã ɖe enu, gake nyemewɔ vodada aɖeke o. Ne amewo le ɣli dom le nye ŋkɔ yɔm hoo la nye ta koe tena!\nNublanuitɔea, menɔ agbe manyomanyo aɖewo hã. Togbɔ be ahiãvi ɖeka koe nɔ asinye hãa, zi geɖe la mezɔna kple nyɔnu bubuwo. Menoa ahatsu hã. Gbe ɖekaa, memu aha ale gbegbe be esi mefɔ le aba dzi le ŋufɔkea, nyemenya ale si mewɔ va ɖo aƒe me o! Medaa tsatsa kple loto.\nEsi menɔ agbe sia dzia, nɔnye va zu Yehowa Ðasefo. Edi be masrɔ̃ nu tso yeƒe dzixɔsea ŋu, gake medze edzi o elabe menyrɔ ɖokuinye ɖe bɔlƒoƒoa me vĩi. Ne mele hehe xɔm, eye nuɖuɣi ɖo gɔ̃ hã la, nyemesea dɔwuame o! Bɔl la ŋu koe nye susu katã nɔna. Melɔ̃ bezbɔlƒoƒo wu nu sia nu!\nKe hã, esi mexɔ ƒe 29 la, mexɔ abi vevie esi medi be malé bɔl le hoʋiʋli aɖe me. Esi mehayaa, nyemegaƒoa bɔl woxea fe nam o. Ke hã, menaa hehe bezbɔlƒoha aɖe ƒe bɔlƒolawo le teƒe aɖe si gogo nye aƒe.\nLe ƒe 1957 me la, wokpem be mava Yehowa Ðasefowo ƒe takpekpe aɖe si woawɔ le bɔlƒoƒe si meƒoa bɔl le tsã. Esi menɔ ameawo dome la, mekpɔ be wowɔa nu ɖe ɖoɖo nu hedea bubu ame ŋu eye esia to vovo kura na hoowɔwɔ kple tɔtɔ si yia edzi ne wole bɔl ƒom. Nu si mekpɔ le takpekpea me ʋãm mena Ðasefowo dze Biblia sɔsrɔ̃ gɔme kplim eye medea woƒe kpekpewo.\nNu siwo mesrɔ̃ le Biblia me wɔ dɔ ɖe dzinye ale gbegbe. Le kpɔɖeŋu me, Yesu gblɔ ɖi be le ŋkeke mamlɛawo me la yeƒe nusrɔ̃lawo aɖe gbeƒã Mawu Fiaɖuƒe ŋuti nya nyuia le xexea me godoo. (Mateo 24:14) Mesrɔ̃e hã be menye ga tae Kristotɔ vavãwo wɔa woƒe subɔsubɔdɔa ɖo o. Yesu gblɔ be: “Faa miexɔe, faa minae.”—Mateo 10:8.\nEsi menɔ Biblia srɔ̃m la, metsɔa nya si Biblia gblɔ la sɔna kple nu siwo mekpɔna le Yehowa Ðasefoawo dome. Mekpɔa dzidzɔ ɖe kutri si wokuna ɖea gbeƒã Mawu Fiaɖuƒea ŋuti nya nyuia le xexea me godoo la ŋu ŋutɔ. Mekpɔe be wotsɔa wo ɖokuiwo saa vɔe abe ale si Yesu de se na eyomedzelawo be woawɔe ene. Eya ta esi mexlẽ Marko 10:21 eye mekpɔ Yesu ƒe amekpekpe be, ‘Va dze yonyeme’ la, medi be mava zu Ðasefo.\nKe hã, exɔ ɣeyiɣi hafi mete ŋu tso nya me nyuie. Le kpɔɖeŋu me, medaa nɔmba si ‘mesusu’ be eyae age le kwasiɖa sia kwasiɖa ƒe lotoa me. Ke hã, meva srɔ̃e le Biblia me be Mawu lé fu ame siwo subɔa “Aklama” kple ŋuklẽlawo siaa. (Yesaya 65:11; Kolosetɔwo 3:5) Eya ta metso nya me be madzudzɔ tsatsadada. Le Kwasiɖa gbãtɔ si medzudzɔ lotodada me la, nɔmba si ‘mesusu’ be eyae age la ge! Amewo kom elabe nyemedae kwasiɖa ma o, eye woƒoe ɖe nunye be madae le kwasiɖa si kplɔe ɖo me, gake nyemedae o. Medzudzɔ tsatsadada.\nGbe si gbe wonyrɔm ɖe tsi me le Yehowa Ðasefowo ƒe takpekpe aɖe me la, meto tetekpɔ aɖe si do nye “amenyenye yeye” kpɔ la me. (Efesotɔwo 4:24) Metrɔ yi amedzrodzeƒea le fiẽ ma, eye medo go nye ahiãvi xoxoa wònɔ lalam le nye ʋɔtrua nu. Egblɔ nam be, “Sammy, wòe ma, va míaɖu agbe vie!” Gake meɖo eŋu enumake be, “Kpao!” Mena wònya be mele agbe nɔm ɖe Biblia ƒe agbe nyui nɔnɔ ƒe nudidiwo nu fifia. (1 Korintotɔwo 6:18) Edo ɣli be, “Nu ka?” Ebu Biblia ƒe susu le nya sia ŋu nu tsɛe eye wòte tɔ ɖe edzi be míanɔ anyi abe tsã ene. Ke hã, ɖeko mege ɖe nye xɔ me kpoo eye metu ʋɔa. Egbea, enye dzidzɔ nam be magblɔ be tso esime meva zu Ðasefo le ƒe 1958 me la, meyi edzi lé tɔtrɔ siwo mewɔ la me ɖe asi nuteƒewɔwɔtɔe.\nEwɔna nam be maŋlɔ agbalẽ tso viɖe siwo mekpɔ esi mele wɔwɔm ɖe Biblia ƒe mɔfiamewo dzi ŋu! Viɖe siawo dometɔ aɖewoe nye be xɔlɔ̃ vavãwo le asinye, tameɖoɖo vavã va le nye agbe ŋu eye mele dzidzɔ vavãtɔ kpɔm fifia.\nBezbɔlƒoƒo gadzɔa dzi nam kokoko, gake nye taɖodzinuwo trɔ. Mexɔ ŋkɔ eye mekpɔ ga le bɔlƒoƒo me, ke hã nu siawo menɔ anyi didi o. Gake ƒomedodo si le nye kple Mawu dome kpakple nɔviwo ƒe habɔbɔ si me mele ya anɔ anyi tegbee. Biblia gblɔ be: “Xexea kple eƒe nudzodzrowo nu va yina, ke ame si wɔa Mawu ƒe lɔlɔ̃nu la nɔa anyi yi ɖe mavɔmavɔ me.” (1 Yohanes 2:17) Fifiaa, melɔ̃ Yehowa Mawu kple eƒe amewo wu nu sia nu!\nƉoe Ɖe Amewo Ɖoe Ɖe Amewo Melɔ̃ Bezbɔlƒoƒo Wu Nu Sia Nu!